Perkembangan pesat JAIS dinikmati semua kaum

KUCHING: Evolusi pengurusan Hal Ehwal Islam dalam menempa pencapaian yang cemerlang adalah kesan daripada kesungguhan semua warga kerja Jabatan Agama Islam Sarawak (JAIS) dalam mendokong amanah yang diberikan oleh kepimpinan negeri.

Ketua Menteri, Datuk Patinggi Abang Johari Tun Openg berkata, kecemerlangan itu juga adalah hasil jaringan kerjasama strategik oleh semua pihak khususnya pertubuhan-pertubuhan Islam Bukan Kerajaan (NGO) dan suasana harmoni yang masyarakat pelihara bersama.

“Perkembangan pesat JAIS di awal penubuhan sehinggalah melewati tiga dasawarsa ini telah menggambarkan kestabilan politik, ekonomi dan sosial negeri yang dinikmati masyarakat pelbagai bangsa, etnik, adat resam dan kepercayaan di negeri ini,” katanya ketika berucap pada Majlis Kesyukuran Sambutan Jubli Mutiara JAIS ke-30 di Masjid Darul Hana, malam tadi.

Majlis itu diserikan dengan kehadiran Yang di-Pertua Negeri Sarawak, Tun Pehin Sri Abdul Taib Mahmud serta isteri, Toh Puan Datuk Patinggi Raghad Kurdi Taib.

Beliau turut bersyukur, setelah tiga dekad berlalu, JAIS berkembang pesat bermula dengan hanya 178 jawatan pada 1990, kini berjumlah 477 jawatan dan bermula dengan lima bahagian sahaja di ibu pejabat pada masa penubuhannya berkembang kepada 10 bahagian dengan peruntukan kewangan yang banyak bagi menggerakkan operasi JAIS di seluruh negeri.

“Ini menggambarkan komitmen yang sangat tinggi oleh Kerajaan Negeri dalam usaha untuk melihat kesejahteraan ummah terbela dan agama Islam diperkasakan serta dapat berkembang secara harmoni dalam masyarakat pelbagai agama di negeri ini,” tambahnya.

Ujarnya, banyak lagi usaha lain yang telah, sedang dan akan dilaksanakan oleh Kerajaan Negeri bagi memastikan agama Islam tetap terpelihara dan umatnya terbela termasuk melalui Agensi Islam yang lain seperti Jabatan Mufti Negeri Sarawak dan Jabatan Kehakiman Syariah Sarawak.

“Saya mengucapkan syabas dan tahniah kepada JAIS kerana telah menyahut seruan di bawah Dasar Ekonomi Digital Kerajaan Negeri Sarawak melalui pewujudan aplikasi penyampaian perkhidmatan secara dalam talian.

“Penyampaian perkhidmatan dalam talian itu seperti e-Masjid (pengurusan hal ehwal masjid), e-Hidayah (pendaftaran pengislaman), e-Dakwah (pengurusan tauliah dan lain-lain), e-Munakahat (pengurusan nikah, cerai & ruju’), LIBMAS (pengurusan perpustakaan) dan kemuncak kepada pencapaian inisiatif kerajaan elektronik JAIS ialah pelancaran aplikasi Khidmat Islam Sarawak (KISWA) pada 2020 baru-baru ini yang mengintegrasi semua aplikasi dalam talian JAIS dengan beberapa tambahan aplikasi baharu serta jaringan aplikasi agensi-agensi Islam yang lain.

“Saya berharap JAIS dan juga Agensi Islam yang lain di negeri Sarawak akan terus mempertingkatkan lagi usaha dalam memartabatkan syiar Islam dan dalam masa yang dapat memelihara keharmonian dengan penganut agama yang lain,” katanya.

Oleh Nur Ain Otsman

See author's posts


MDSA sokong aspirasi kerajaan semasa

SIMANGGANG: Pelaksanaan program oleh pihak Majlis Daerah Sri Aman (MDSA) di sekitar penempatan rakyat selama ini adalah seiring dengan pergerakan aktiviti yang dilaksanakan oleh Kerajaan Sarawak.

Walikota MDSA Anthony Abell Chendan berkata, perkara itu berlaku memandangkan kerajaan tempatan (Pihak Berkuasa Tempatan) selama ini adalah merupakan lantikan daripada Kerajaan Sarawak.

“MDSA adalah merupakan salah satu daripada kerajaan tempatan di Sarawak yang menyokong aspirasi kerajaan semasa dan pada masa sama bertindak melaksana amanat yang diberi kepada mereka.

“Salah satu daripada amanat itu adalah menjalankan tanggungjawab sebagai majikan yang berkuasa untuk melantik dan menggugurkan para ahli majlis yang dipilih dalam kalangan parti politik pemerintah iaitu Gabungan Parti Sarawak (GPS),” kata beliau.

Beliau berkata demikian ketika berucap pada Program Gotong-Royong anjuran Jawatnkuasa Kemajuan dan Keselamatan Kampung (JKKK) Kaum Cina Brayun Hulu di kawasan Jalan Litak, Brayun dekat sini baru-baru ini.

Selain itu Anthony pada program itu juga menasihat para Ahli Majlis (Kaunselor) MDSA agar bertindak memantau isu-isu yang berlaku di kawasan pegangan mereka agar tindakan lanjut boleh diambil bagi mengatasi masalah itu.

“Saya berharap agar para Kaunselor kita dapat bekerja sebaik mungkin untuk menjaga nama baik MDSA dalam memberi perkhidmatan yang terbaik terhadap rakyat di sini dari masa ke semasa,” kata beliau.

Terdahulu program yang turut mendapat kerjasama penganjuran daripada MDSA itu telah pun dirasmikan oleh Menteri Muda Kesejahteraan Komuniti, Datuk Francis Harden Hollis merangkap penyandang kerusi Dewan Undangan Negeri (DUN) Simanggang.

Hadir sama ialah Timbalan Walikota Kr Andar Suntai, Pengerusi Bahagian Pembangunan Komuniti MDSA Kr Waterkiller James Junit, Temenggong Kueh Aik Seng dan pengerusi penganjur, Kapitan Wilson Chai Siew Lin.

Oleh VALENTINE NGUMBANG

See author's posts


1,700 jalani PKPD di Kpg. Serpan Laut

ASAJAYA: Seramai kira-kira 1,700 penduduk di Kampung Serpan Laut akan menjalani Perintah Kawalan Pergerakan Diperketatkan (PKPD) selama 14 hari sehingga 21 April 2021 ini.

Pengesanan Kes Secara Aktif (ACD) yang dilaksanakan di kampung berkenaan semalam menyaksikan kira-kira 400 penduduk telah menjalani saringan Covid-19 yang dikendalikan oleh Pejabat Kesihatan Bahagian Samarahan.

Ahli Parlimen Kota Samarahan, Rubiah Wang menggesa penduduk di Kampung Serpan Laut agar kekal tenang dan menerima keputusan ini sebaiknya demi kebaikan semua pihak.

Tambahnya lagi, pelaksanaan PKPD di Samarahan iaitu di Taman Univista dan Kampung Binyu menunjukkan keberkesanan tindakan berkenaan dalam mengawal penularan wabak Covid-19 daripada terus merebak ke kawasan lain.

Beliau turut mengucapkan terima kasih kepada semua petugas barisan hadapan yang bertungkus lumus dalam memastikan penularan wabak ini dalam keadaan terkawal dan berharap agar Jawatankuasa Pengurusan Bencana Daerah Asajaya sentiasa dalam keadaan bersiap sedia untuk menghadapi pelbagai kemungkinan.

PKPD di Kampung Serpan Laut merupakan yang pertama di daerah Asajaya dilaksanakan setelah penelitian dibuat berdasarkan kadar kebolehjangkitan Covid-19 yang berhubungkait dengan Kluster Kampung Binyu.

Kluster tersebut setakat ini telah menyebabkan seramai 122 individu disahkan positif Covid-19 serta membabitkan perebakan ke beberapa buah daerah termasuklah di Samarahan, Kuching, Asajaya dan Bintulu.

Oleh JEAKQLEYN YACHO

See author's posts


Bayaran BKSS ikut data terkini BSH

KUCHING: Seramai 115,450 penerima Bantuan Sara Hidup (BSH) yang sebelum ini berada di bawa senarai kategori isi rumah B40 BHS 2019 telah disenaraikan semula di bawah kategori bujang B40 BSH 2020 tidak lagi layak menerima bantuan bulanan Bantuan Khas Sarawakku Sayang (BKSS).

Unit Perancang Ekonomi Negeri Sarawak berkata, senarai itu yang berkuat kuasa bermula bulan lepas adalah berdasarkan senarai BSH 2020 yang dikemasikini oleh Lembaga Hasil Dalam Negeri (LDHN) Malaysia.

“Terdapat aduan dari sebilangan kecil penerima isi rumah B40 bahawa mereka tidak lagi menerima bantuan BKSS untuk bulan Julai 2020 walaupun mereka telah menerima bantuan B40 BKSS pada bulan April hingga Jun 2020.

“Berdasarkan kemaskini LHDN, sebelum ini bujang B40 tersebut disenaraikan sebagai penerima bantuan BKSS kategori isi rumah B40 dari bulan April hingga Jun 2020.

“Oleh itu, mereka tidak lagi layak untuk menerima bantuan bulanan yang sama di bawah BKSS isi rumah B40 kerana mereka kini telah disenaraikan sebagai penerima kategori bujang B40,” kata kenyataan tersebut, semalam.

Mengulas lanjut, berdasarkan kenyataan BKSS bertarikh 17 Julai lalu, sejumlah 78,123 penerima isi rumah B40 dan 270,863 bujang B40 akan dibayar pada akhir Julai 2020.

“Setakat 1 Ogos lalu, sejumlah 43,481 daripada 78,123  penerima isi rumah berpendapatan sebulan RM4,000 ke bawah telah menerima bayaran sebanyak RM250 yang dikreditkan ke akaun bank masing-masing pada 29 Julai dengan angarna pebelanjaan sebanyak RM10.87 juta.

“Manakala baki 34,642 penerima isi rumah B40 yang tidak mempunyai akaun bank, pembayaran tunai boleh dituntut di Bank Simpanan Nasional (BSN) mulai 7 Ogos 2020,” jelasnya.

Tambah kenyataan itu, bayaran menerusi akaun bank penerima bagi kategori bujang B40 turut dikreditkan pada 29 Julai melibatkan 218,489 daripada 270,863 penerima bujang B40 yang berumur 21 tahun keatas berpendapatan di bawah RM2,000 sebulan.

“Selebihnya iatu sejumlah 52,374 penerima bujang B40 yang tidak mempunyai akaun bank, pembayaran tunai boleh dituntut dari BSN mulai 7 Ogos ini.

“Mengenai status pelaksanaan insentif pembayaran tunai BKSS yang lain termasuk insentif bulanan khas untuk kakitangan barisan hadapan yang terlibat dalam COVID-19, terdapat 30,319 aggota telah menerima insentif pembayaran mereka sebanyak RM200 sebulan untuk tempoh April hingga Julai 2020 dengan sejumlah perbelanjaan berjumlah RM13.5 juta,” jelas kenyataan itu.

Tambahnya, bagi BKSS untuk penjaja dan peniaga kecil, pada 29 Julai lalu sejumlah 28,091 penjaja telah dibayar melalui Sarawak Pay dalam dua bahagian dengan jumlah pembayaran berjumlah RM21,068,250.

“Sementara itu, 16,867 penjaja telah dibayar melalui BSN dalam dua bahagian dengan jumlah pembayaran berjumlah RM12,650,250,” kata kenyataan itu.

Oleh Zarina Abdullah

See author's posts


Sedia ‘senyapkan’pengkritik

PENYERANG naturalisasi negara Guilherme De Paula mengakui bertanggungjawab sepenuhnya terhadap prestasi tidak memuaskannya semasa menentang Emiriah Arab Bersatu (UAE) yang menyaksikannya menjadi  bahan bualan peminat Harimau Malaya yang marah dengan keputusan perlawanan itu.

Skuad negara di bawah bimbingan Tan Cheng Hoe tersungkur 0-4 di tangan UAE dalam perlawanan Kumpulan G saingan Kelayakan Piala Dunia 2022/Piala Asia 2023 di Zabeel Stadium, Dubai  pada Jumaat lepas.

Pemain kelahiran Brazil berusia 34 tahun itu berkata beliau sedar akan harapan tinggi peminat bola sepak tanah air yang mahu melihat kehadiran pemain naturalisasi memberikan impak positif kepada prestasi pasukan.

De Paula yang dihujani kritikan termasuk desakan agar beliau diketepikan pada pertembungan dengan Vietnam tengah malam bagaimanapun menegaskan komitmennya untuk membantu skuad kebangsaan tetap membara.

“Saya bangga menyarung jersi Malaysia, saya sayangkan negara ini dan rakyatnya, namun harapan mereka sangat tinggi. Sesetengah daripada mereka berhak mengkritik saya, manakala yang lain pula tidak. Saya tetap bersemangat tinggi dan tidak memikirkan apa yang telah berlalu,” katanya.

“Saya tidak tahu apa yang mereka mahu lihat, pasukan ada statistik saya, mereka tahu prestasi saya dalam perlawanan. Mereka (peminat) boleh mengkritik saya sepanjang tahun kalau mereka mahu, saya tidak ada masalah. Saya tahu kemampuan saya dan apa yang boleh saya berikan di atas padang,” katanya pada sidang media secara maya selepas sesi latihan di Dubai semalam.

De Paula secara rasmi menjadi pemain naturalisasi ketiga negara pada Mac lepas, menyusuli Mohamadou Sumareh dan Liridon Krasniqi yang turut disenaraikan dalam skuad semasa Cheng Hoe.

Bagaimanapun, skuad Harimau Malaya dikritik hebat oleh peminat berikutan persembahan hambar ketika kalah 0-4 kepada UAE, dengan De Paula menjadi sasaran utama rasa tidak puas hati peminat selepas penyerang pasukan Johor Darul Ta’zim itu gagal menyerlah.

Malaysia akan meneruskan baki perlawanan pusingan kedua menentang Vietnam di Al Maktoum Stadium, Dubai sebelum menamatkan kempen mereka dalam Kumpulan G  bertemu Thailand pada 15 Jun, juga di stadium sama.

Skuad kebangsaan tidak mempunyai pilihan selain menang ke atas Vietnam dan Thailand untuk muncul sebagai antara dua pasukan terbaik peringkat kumpulan, bagi mencerahkan peluang layak secara automatik ke final Piala Asia 2023.

“Kami tahu apa yang perlu kami lakukan, keputusan (perlawanan) ini amat penting bagi kami. Vietnam merupakan pasukan yang bagus dan mereka bermain dengan baik dalam perlawanan terdahulu. Namun kami sangat yakin dapat menjalankan tanggungjawab kami untuk menggembirakan peminat,” katanya.

De Paula berkata pasukan kebangsaan yang merupakan gabungan pemain muda dan berpengalaman, sentiasa bekerja keras semasa sesi latihan bagi membaiki kelemahan.

“Mereka (peminat) perlu menaruh kepercayaan kepada kami, tiada antara kami yang datang ke sini untuk bercuti,” katanya.

Selepas enam perlawanan, Vietnam mendahului kumpulan dengan 14 mata, diikuti UAE (12 mata), Thailand (9 mata) dan Malaysia, juga dengan sembilan mata, sementara Indonesia di tempat terakhir dengan hanya satu mata.

Berdasarkan rekod sebelum ini, skuad kebangsaan bimbingan Cheng Hoe ini hanya mencatatkan satu keputusan seri dan kalah tiga perlawanan dalam empat pertemuan terakhir menentang Vietnam, dengan Malaysia tewas 0-1 pada aksi pusingan pertama kempen itu di Hanoi pada Oktober 2019.-Bernama

See author's posts


Bincang harga tiket penerbangan

PUTRAJAYA: Kementerian Pengangkutan sedang berbincang dengan syarikat penerbangan berhubung isu harga tiket penerbangan domestik yang dikatakan mahal terutamanya ke Sabah dan Sarawak.

Menteri Kanan (Kluster Keselamatan) Datuk Seri Ismail Sabri Yaakob berkata hasil perbincangan itu akan diberitahu kepadanya dalam masa terdekat.

“Kita faham harga tambang mahal kerana pelaksanaan penjarakan sosial jadi tidak boleh berkapasiti penuh. Dengan pematuhan penjarakan sosial, hanya 66 peratus sahaja ruang yang dipenuhi di dalam kapal terbang itu.

Kita tahu harga tiket mencecah hampir RM2,000 bagi sehala penerbangan contohnya dari Miri ke Kuala Lumpur, justeru kita akan berbincang… semoga tidak ada isu lagi untuk mereka menaikkan harga tambang dan sebagainya,” katanya kepada pemberita selepas Mesyuarat Menteri-Menteri Mengenai Pelaksanaan Perintah Kawalan Pergerakan (PKP) di sini, semalam.

Beliau berkata terdapat permohonan daripada pihak syarikat penerbangan agar penumpang boleh memenuhi kerusi di dalam kapal terbang

“Mereka memberi alasan segala butiran penumpang boleh diperoleh melalui manifesto syarikat berkenaan dan mereka (penumpang) di setiap penerbangan juga boleh dikesan jika berlakunya kes dan perlu dihubungi.

“Tetapi yang paling penting sekarang adalah SOP (Prosedur Operasi Standard) perlu dipatuhi untuk membendung penularan wabak Covid-19,” tegasnya.

Tinjauan Bernama mendapati ramai meluahkan rasa tidak puas hati dengan harga tiket penerbangan domestik yang dikatakan agak mahal dan menjadi topik hangat di media sosial.

Ini memandangkan ramai yang ingin pulang ke kampung halaman susulan pengumuman Perintah Kawalan Pergerakan Pemulihan (PKPP) bermula esok yang membenarkan pergerakan rentas negeri dengan ramai yang perlu kembali ke tempat bertugas, contohnya guru dari Semenanjung yang mengajar di Sabah dan Sarawak. -Bernama

See author's posts


PRU-15: Pengundi awal tunai tanggungjawab esok

KUALA LUMPUR: Pengundian awal bagi Pilihan Raya Umum ke-15 (PRU-15) akan berlangsung esok untuk anggota keselamatan dan pasangan mereka menunaikan tanggungjawab masing-masing.

Turut diadakan serentak ialah pengundian awal bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan Covid-19.

Sejumlah 578 pusat pengundian awal di seluruh negara akan dibuka bermula 8.00 pagi, melibatkan 970 tempat mengundi/saluran.

Berdasarkan warta Kerajaan Persekutuan bertarikh 31 Oktober 2022 yang dimuat naik di laman sesawang Suruhanjaya Pilihan Raya (SPR), pusat mengundi awal akan ditutup secara berperingkat antara 12.00 tengah hari hingga 5.00 petang.

Daftar pemilih yang digunakan bagi PRU-15 mengandungi 146,737 orang tentera serta pasangan dan 118,794 orang polis serta pasangan Polis Pasukan Gerakan Am (PGA).

Sebahagian anggota keselamatan yang tidak dapat hadir mengundi awal kerana terpaksa bertugas boleh memohon untuk mengundi secara pos (Kategori 1A).

Antara tempat mengundi awal ialah Ibu Pejabat Polis Kontinjen (IPK), Ibu Pejabat Polis Daerah (IPD) dan kem-kem tentera.

PRU-15 melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).

Tempoh berkempen ditetapkan selama 14 hari bermula hari penamaan calon pada 5 November lepas dan akan berakhir pada 11.59 malam, 18 November manakala hari pengundian pada 19 November ini.

– Bernama

See author's posts


Program vaksinasi berjaya tingkatkan imuniti individu

KUCHING: Kebanyakan kes positif Covid-19 yang berlaku di Kampung Bintawa Ulu dan Kampung Bintawa Tengah melibatkan kategori satu dan kategori dua.

Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, ia berdasarkan maklumbalas yang diterima daripada kakitangan perubatan yang bertugas.

“Ia membuktikan program pemberian vaksin yang dijalankan sebelum ini telah berjaya mengurangkan kesan kepada mereka yang sudah melengkapkan dua dos vaksin.

“Program vaksinasi yang dijalankan sebelum ini ternyata berjaya meningkatkan antibodi individu yang telah divaksin,” katanya, selepas menyampaikan barang basah kepada penduduk Kampung Bintawa Ulu dan Kampung Bintawa Tengah baru-baru ini.

Tambah beliau, sebanyak 1,109 barang keperluan asas disediakan untuk membantu penduduk yang terjejas akibat Perintah Kawalan Pergerakan Diperketatkan (PKPD).

“Daripada jumlah itu, 644 bungkusan untuk penduduk Kampung Bintawa Ulu dan 465 bungkusan kepada penduduk Kampung Bintawa Tengah.”

Beliau turut menasihati penduduk di kawasan Dewan Undangan Negeri (DUN) Pantai Damai supaya terus mematuhi Prosedur Operasi Standard (SOP) ditetapkan kerajaan.

“Walaupun kita sudah melengkapkan dua dos vaksin, SOP masih perlu dipatuhi.

“Kita perlu bersama-sama membantu kerajaan dalam memerangi pandemik Covid-19,” ujarnya.

Oleh AZREEN KERIA

See author's posts


Kedai makan tumpuan orang ramai

KUCHING : Semalam menyaksikan pembukaan semula operasi perniagaan bagi sektor ekonomi di negeri ini di bawah arahan Perintah Kawalan Pergerakan Bersyarat (PKPB).

Tinjauan Utusan Sarawak ke beberapa restoran dan kedai makan mendapati orang ramai mula berkunjung ke premis itu selepas sekian lama tidak duduk menikmati makanan dan minuman di kedai.

Rata-rata pelanggan kelihatan mematuhi prosedur operasi standard (SOP) dengan hanya duduk seorang atau dua orang sahaja untuk sebuah meja.

Pengusaha restoran dan kedai makan juga menjarakkan susunan meja dan kerusi di premis masing-masing.

Salah seorang pelanggan yang ditemui semalam yang hanya mahu dikenali sebagai Chin berkata, beliau berasa lega kerana selepas 55 hari akhirnya beliau dapat menikmati segelas kopi panas di kedai makan kegemarannya.

Sebagai seorang warga emas yang tidak lagi bekerja, adalah menjadi rutin hariannya untuk meluangkan masa duduk di kedai makan bagi menghilangkan kebosanan di rumah.

“Minum kopi d rumah sangat berbeza suasananya dengan di kedai dan hanya warga emas seperti saya ini yang faham bagaimana perbezaan itu.

“Saya bersyukur kerana keadaan sudah beransur baik dan kedai makan sudah dibenarkan beroperasi walaupun tidak padat seperti sebelumnya,” katanya.

Menurut Chin, sebagai warga emas yang berisiko dan terdedah kepada wabak Covid-19, beliau  mengamalkan pemakaian penutup mulut dan hidung serta menggunakan cecair pensanitasi.

Beliau juga katanya mengamalkan kebersihan diri dengan terus mandi dan membasuh pakaian sebaik tiba di rumah dan mengelak bersentuhan dengan orang lain.

Sementara itu, pengusaha sebuah gerai mi kolok, Anita Mohd berkata, masih ramai pelanggannya yang memilih untuk membungkus dan membawa pulang makanan daripada duduk di gerai.

“Sekarang bulan Ramadan dan pelanggan yang beragama Islam memang hanya membeli secara bungkus dan bawa pulang sahaja.

“Namun, pelanggan yang bukan Islam juga saya lihat lebih banyak memilih untuk membungkus dan membawa pulang,” katanya.

Tambahnya, anggota masyarakat masih sedar bahawa wabak ini masih ada di persekitaran kita dan mengambil langkah berjaga-jaga untuk tidak berada di tempat awam walaupun sudah dibenarkan.

Hasil tinjauan ini menunjukkan bahawa, pilihan untuk keluar dan berada di kawasan awam adalah di tangan anggota masyarakat sendiri.

Ada yang mengambil peluang untuk keluar daripada rumah selepas lama ‘terkurung’ dan ada yang mengambil pendekatan untuk tetap mengambil langkah berjaga-jaga.

Walau apa pun pilihan yang diambil, adalah penting untuk semua golongan masyarakat mematuhi arahan yang telah ditetapkan oleh kerajaan semasa mengunjungi premis perniagaan bagi mendapatkan barangan keperluan.

See author's posts


Adeni, Salbiah johan qari, qariah Tanjung Manis

TANJUNG MANIS: Adeni Junaidi dinobatkan sebagai johan bagi kategori qari pada pertandingan tilawah Al-quran Peringkat Daerah Tanjung Manis 1444H/2023M.

Salbiah Klen pula menjuarai kategori qariah.

Seramai 11 peserta termasuk enam qariah memperdengarkan bacaan Al-quran yang berlangsung dua malam berturut-turut di Masjid Al Haj, Kampung Jerijeh, berakhir malam tadi.

Tempat kedua bagi kategori qari ialah Abdul Razak Sulaiman dan tempat ketiga dimenangi oleh Sarbini Sahari.

Bagu kategori qariah, tempat kedua dimenangi Fathin Farisha Maulad Muslimmi dan tempat ketiga dimenangi Mas Baki.

Hadir untuk menyaksikan majlis dan menyampaikan hadiah kepada pemenang ialah Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh.

Oleh EARL ANEK

See author's posts


90 peratus sumbangan daripada orang ramai

SIBU: 90 peratus sumbangan yang diperolehi Kompleks Peryatim Sibu, Kemuyang disumbang oleh orang ramai.

Pengerusi EXCO Peryatim Sibu Dato Mohamad Yusnar Matalie bekata, Kompleks Peryatim Sibu adalah sebuah badan bukan kerajaan (NGO) iaitu sama seperti NGO yang lain.

Oleh itu, jelasnya, hanya 10 peratus sumbangan adalah daripada kerajaan melalui Jabatan Kebajikan Masyarakat (JKM) dan Baitulmal.

“Sebab itu, kami masih mengharapkan bantuan dan sokongan daripada semua ahli masyarakat untuk membantu kita di sini,” katanya semasa berucap pada program Malam Bakat Peryatim Sibu 2020 yang berlangsung di Kompleks Peryatim Sibu di Kemuyang, pada malam Sabtu.

Sehubungan itu, Kompleks Peryatim Sibu buat pertama kali menubuhkan skuad sukarelawan yang berperanan untuk menyebarkan apa-apa sahaja maklumat berkaitan kompleks terbabit kepada orang ramai, kata Yusnar yang juga Ahli Lembaga Peryatim Sarawak.

“Sebab itu kita menubuhkan skuad sukarelawan ini bagi membantu kita mencari dana dan sebagainya.

“Kalau kita mengharapkan 20 orang kakitangan kita, sudah pasti tidak memadai untuk menyampaikan apa-apa sahaja hajat atau maklumat berkaitan Peryatim Sibu kepada masyarakat di luar sana,” katanya.

Menurutnya, seramai 30 orang sukarelawan bagi fasa pertama telah dilantik dan terdiri daripada pelbagai latar belakang seperti guru, pegawai kerajaan dari pelbagai agensi, termasuk rakan media dari Utusan Borneo.

Dalam pada itu, beliau turut merakam setinggi penghargaan kepada penyumbang Peryatim Sibu yang tidak putus-putus menyalurkan sumbangan mereka untuk keperluan anak-anak yatim di kompleks terbabit.

Katanya, antara penyumbang utama mereka ialah Temenggung Datuk Wan Hamid Edruce, Dato William Tiu, Pelita Maslaut, Kelab Lions dan lain-lain.

Beliau menambah, sumbangan ini tidak pernah disia-siakan kerana atas sumbangan itu dapat membantu mereka untuk membesarkan anak-anak yatim dengan sempurna.

Dalam pada itu, Yusnar turut berharap pihak telekomunikasi dapat menyediakan jaringan internet yang stabil di kawasan terbabit kerana capaian internet yang lemah menyukarkan anak-anak di kompleks tersebut untuk mengikuti kelas atas talian.

Hadir sama Ketua Pegawai Eksekutif Peryatim Sarawak Mohammad Saleh Hamden dan Pengurus Kompleks Peryatim Sibu Najilanisa Suhaili.

Oleh NURZILLA MOHAMAD

See author's posts


Polis pantau premis nombor ramalan

SIBU:Pasukan pemantau polis Daerah Sibu memulakan operasi pemantauan di semua permis agensi nombor ramalan, di sini bermula semalam.

Timbalan Ketua Polis Daerah Sibu, Superintenden Collin Babat berkata, operasi tersebut dijalankan secara berkala turut dibantu oleh Angkatan Tentera Malaysia (ATM), Angkatan Pertahanan Awam (APM), Jabatan Sukarelawan Malaysia (RELA) dan Majlis Perbandaran Sibu (MPS).

“Pasukan kita akan menjalankan pemantauan pada waktu pagi, tengah hari dan petang iaitu waktu dijangka orang ramai akan datang membeli nombor di premis perjudian tersebut.

“Ia bertujuan untuk memastikan operator permis dan orang ramai mematuhi prosedur operasi standard (SOP) Perintah Kawalan Pergerakan Pemulihan (PKPP) yang telah ditetapkan oleh kerajaan,” jelasnya kepada pemberita selepas menjalankan pemantauan di semua premis agensi nombor ramalan di Sibu, semalam.

Beliau memohon kerjasama daripada masyarakat berikutan premis agensi nombor ramalan dibenarkan membuka semula operasi mereka bermula semalam

“Kita memohon kerjasama daripada masyarakat untuk mematuhi mematuhi jarak sosial, mencatat nama, pemeriksaan suhu badan dan basuh tangan terlebih dahulu dengan menggunakan sabun atau cecair pembersih tangan.

“Jika didapati melanggar SOP tersebut, undang-undang yang sedia ada masih dikuatkuasakan dengan kompaun akan dikenakan kepada mereka,” tegasnya.

Superintenden Collin turut menasihatkan orang ramai supaya menulis nombor ramalan masing-masing terlebih dahulu sebelum memasuki premis bagi memastikan proses pembelian berjalan lebih teratur dan cepat.

“Secara keseluruhannya, kita berpuas hati dengan persiapan yang dilakukan oleh semua premis agensi nombor ramalan di bandar ini,” ujarnya.

Oleh Akun Giman

See author's posts


828 individu ditahan ingkar arahan PKP

KUALA LUMPUR: Seramai 828 individu
ditahan dalam rondaan dan sekatan jalan raya Polis Diraja Malaysia (PDRM) di
seluruh negara kerana melanggar arahan Perintah Kawalan Pergerakan (PKP)
semalam, kata Menteri Kanan (Kluster Keselamatan) Datuk Seri Ismail Sabri
Yaakob.

Katanya, jumlah penahanan itu
menunjukkan polis mengambil tindakan lebih tegas berikutan masih terdapat
rakyat yang tidak mematuhi PKP.

Ismail Sabri berkata PDRM dan Angkatan
Tentera Malaysia (ATM) telah mengadakan 1,520 sekatan jalan raya dan melakukan
257,287 pemeriksaan kenderaan.

Beliau berkata jumlah
keseluruhan anggota yang bertugas dalam pelaksanaan PKP adalah seramai 67,774
dan lebih ramai petugas yang akan digerakkan sekiranya ada keperluan.

“Sasaran kita bukan untuk
menambah tangkapan tapi untuk kurangkan tangkapan. Makin banyak tangkapan
maknanya masih ramai rakyat kita tak patuh dengan PKP.

“Kita mempunyai simpanan lebih
ramai (anggota bertugas) jika diperlukan dan akan ditambah dari semasa ke
semasa,” katanya.

Beliau turut memaklumkan sekatan jalan raya di plaza tol di seluruh negara ditambah dari 23 kepada 65, dan akan ditingkatkan kepada 114 plaza tol.-Bernama

See author's posts


Nilai eksport biji, produk koko cecah RM3.2 bilion

TANDATANGANI PLAK PERASMIAN… Timbalan Menteri Perusahaan dan Perladangan dan Komoditi, Datuk SeriDr. Wee Jeck Seng menandatangani plak perasmian Pusat Keusahawanan Coklat Tanjung Piai dan Kursus Pembangunan Usahawan Coklat Buatan Tangan di Pontian, semalam. • Foto BERNAMA

PEKAN NANAS: Nilai eksport biji koko dan produk hiliran berasaskan koko dijangka terus meningkat tahun ini selepas mencatatkan peningkatan memberangsangkan tahun lepas, berikutan trend positif permintaan terhadap produk tempatan di luar negara.

Malah, Timbalan Menteri Perusahaan Perladangan dan Komoditi, Datuk Seri Dr Wee Jeck Seng berkata, bagi tempoh Januari hingga Mei 2022, nilai eksport itu mencecah RM3.2 bilion yang turut membuktikan potensi sektor tersebut.

“Nilai eksport biji koko dan produk koko pada tahun lepas meningkat 9.6 peratus kepada RM6.87 bilion berbanding RM6.27 bilion pada tahun 2020.

“Antara produk hiliran berasaskan koko yang mendapat permintaan tinggi adalah serbuk koko, pes koko dan produk coklat yang mendapat permintaan besar dari Timur Tengah dan negara-negara ASEAN,” kata beliau kepada pemberita selepas merasmikan pusat keusahawanan coklat Tanjung Piai di sini, semalam.

Turut hadir pada perasmian itu ialah Pengerusi Lembaga Koko Malaysia (LKM), Rahimah Majid.

Mengulas selanjutnya, Wee berkata, bagi melahirkan lebih banyak usahawan serta produk tempatan berasaskan koko bernilai tinggi, kerajaan telah melaksanakan pelbagai usaha menerusi Program Pembangunan Usahawan Coklat di bawah Projek Pembangunan Usahawan Coklat serta Program Promosi Koko dalam Rancangan Malaysia ke-12.

Sehingga kini program itu telah berjaya membangunkan seramai 242 usahawan coklat buatan tangan di seluruh negara, katanya.

Sehubungan itu, beliau berharap pusat keusahawanan yang dibuka pada hari ini, dapat membantu dalam menjana pendapatan setempat khususnya golongan B40 dan juga belia.

“Pusat keusahawanan ini adalah yang pertama dibangunkan dengan kerjasama LKM dan Institut Perladangan dan Komoditi Malaysia (IMPAC).

“Sesiapa yang berminat akan diberi latihan. Kita mahu melahirkan usahawan berkualiti  menggunakan model perniagaan yang tepat dan membuat produk menerusi latihan berperingkat dapat memberi pulangan lumayan,” katanya.

Wee berkata, peserta kursus tersebut akan diberikan pendedahan kemahiran pembuatan coklat buatan tangan, asas-asas keusahawanan serta bantuan pemasaran dan penjualan hasil produk di premis sama sebagai khidmat sokongan awal sebagai usahawan coklat.

“Pada peringkat awal pelaksanaannya, pusat ini dijadual membimbing seramai 300 bakal usahawan. Pusat ini juga berupaya mewujudkan peluang menjana pendapatan untuk golongan B40 di kawasan yang berminat menceburi industri pembuatan coklat buatan tangan,” katanya. – Bernama

See author's posts


Sub stesen Kanowit hampir siap

KUCHING: Sub stesen Kanowit 132/33/11 kilovolt (KV) baharu yang akan menghubungkan Kanowit dengan grid elektrik utama melalui saluran penghantar Kemantan-Song Kemantan-Song/Kapit 132KV yang sedia hampir siap.

Sarawak Energy Berhad (SEB) dalam satu kenyataan berkata, sub stesen itu akan memperkuatkan rangkaian pengedaran di kawasan itu dan meningkatkan kebolehpercayaan bekalan.

Sebelum pengoperasian sub stesen baru, penyambungan saluran penghantar dari talian Kemantan-Song / Kapit dari grid elektrik memerlukan penutupan satu talian yang dijadualkan dari 14 hingga 21 Ogos ini.

Walaupun bekalan elektrik dijangkakan tidak terjejas sepanjang kerja-kerja pemasangan dijalankan, perkhidmatan komunikasi (Sacofa) untuk Kapit dan Song akan mengalami gangguan selama sekitar 8 jam pada 15 Ogos.

Perkhidmatan komunikasi yang masih ada adalah Talian Tetap TM dan Unifi Mobile.

Kenyataan itu turut berkata, pada masa ini Kanowit dan kawasan di sekitarnya dibekalkan melalui dua litar talain bekalan 33KV ‘overhead’ yang berjalan pada jarak sekitar 35KM dari sub stesen 33/11KV Lapangan Terbang Sibu menjadikan saluran bekalan panjang ini rentan terhadap gangguan dan kerosakan.

Sub stesen Kanowit yang dibiayai di bawah Projek Rakyat Sarawak adalah salah satu projek utama untuk meningkatkan liputan elektrik luar bandar di bawah Skim Elektrifikasi Luar Bandar dan memenuhi permintaan permintaan untuk Daerah Kanowit.

Sub stesen RM54 juta yang baru juga akan berfungsi sebagai ‘suntikan baru’ yang secara signifikan akan meningkatkan rangkaian bekalan untuk Kanowit dan kawasan luar bandar sekitarnya.

Semua persediaan yang diperlukan telah diambil untuk memastikan penyiapan kerja dengan selamat dalam masa sesingkat mungkin. Sekiranya cuaca buruk, kerja boleh ditangguhkan atas alasan keselamatan.

Sementara itu, pasukan teknikal akan memantau prestasi saluran bekalan terutama ke kemudahan kritikal seperti klinik dan pusat penyimpanan vaksin Covid-19.

Pasukan yang dilengkapi dengan genset bergerak akan bersiap sedia untuk pemulihan yang cepat sekiranya berlaku gangguan kuasa.

Dalam pada itu, Sarawak Energy meminta maaf atas kesulitan yang ditimbulkan dalam usaha berterusan untuk memodenkan sistem kuasa Sarawak dan menyediakan bekalan elektrik yang boleh dipercayai untuk rakyat.

Orang ramai boleh menghubungi Pusat Jagaan Pelanggan Sarawak Energy di talian 1300-88-3111, atau menggunakan aplikasi bergerak Sarawak Energy SEBcares untuk mendapatkan kemas kini terbaru dari kerja-kerja sambungan dan melaporkan pemadaman untuk membantu pemulihan bekalan elektrik dengan cepat.

Oleh JEAKQLEYN YACHO

See author's posts


PUISI

Kadang Terlupa Disanjung

Payung kasihnya menghalang titis cabaran

suara meniupkan bara semangat

bermusim dalam peluk doa

senyum tabah memimpin tangan mungil

langkah di simpang pengalaman

memagar amanat dijunjung

katanya

ada pelangi mengiring gerimis

waktu menjadi singkat

menuju puncak kedewasaan.

Dalam segala payah melunaskan amanah

keringat amarah kadang mencalar

sebalik hajat dan hasrat

memayung tempias mimpi siang

rajuk lelakinya jarang berterusan

mendinginkan beban hati

dialah tugu utuh memahami

meronakan tekad pada jalur hakikat.

Dalia Kasim

Kuching, 5 Februari 2023

loka gerhana

loka gerhana,

aku melihat masa depan seorang anak muda

dipermainkan wayang – wayang kota

siang adalah cerita membujuk rayu darjat & kuasa

malam jadi mukasurat kosong tanpa Tuhan & doa

hari gelap tanpa cahaya nasib

manusia kota sinis menjual pekerjaan

harga mahal perhambaan ke tua

matahari kota tenggelam dalam segelas khamar

mengkhayal penghuninya

bulang kota mengira waktu muda mengundur

terpecah kacanya memuntah pasir dosa

loka gerhana,

sekejap lagi hidup akan dicabut Tuhan

meninggal gelap memoir dalam bekas abu durja.

Angelo Taj

Penjurit Nasr Dhahab

Di tengah lapangan pasir yang sepi,

Bergemanya laungan senjata berapi,

Sungguh getir duka dan nestapa,

Di Syria tercetus yuda yang merana.

Lengkung khanjar yang lancip berkilat,

Menjerit membelah udara malam,

Menjarah sukma yang tidak berdosa,

Menyisakan duka yang tidak terkira.

Pahit kehilangan yang menjadi taruhan,

Semerbak wangi syahid jiwa melayang,

Berbekalkan doa, mengejar kemenangan,

Ibarat nur nan menerangi kekelaman.

Sesungguhnya rana bertakhtakan kezaliman,

Menjunjung kehancuran,

Menyebarkan kematian,

Namun di nusa, api abadi berkobar

Mengukir nama di langit Firdaus.

Nur Syahmin Shamsol

IPGK Rajang

See author's posts


NOVEL TERUTU JEMU AMBUN LEMAI

Tusun Ke-40

NGUSUNG SIDA CIKGU DAYANG SEBILIK

KERITA Cikgu Dayang deduru nuntung datai ba semak sebuah rumah nyembuah dikelingi mayuh buah rumah ke bukai ti mega nadai betampung enggau rumah bukai.

“Aram, Na, Ibu, niki. Kitai udah datai,” ku Cikgu Dayang mai temuai iya niki ke rumah. Cikgu Dayang bejalai laju niki tangga lalu meri salam lebuh datai ba mua pintu. Nadia enggau Inah empurit nitihka cikgu nya. Pintu telenga tang orang nadai ayan.

“Assalamulaikum,” ku Cikgu Dayang.

“Waalaikumussalam,” ku saut orang ari bilik ke munyi nyawa Cikgu Dayang mega. Munyi kaki orang bejalai nuju pintu nyau rerejat ngindik geladak papan rumah kampung nya.

“Oh, kak Malini. Oh, ada tetamu. Silakan naik,” ku Melati.

“Adik, tok Nadia, dan tok, emak Nadia,” ku Cikgu Dayang. Melati pan lalu nyurungka jari kanan lalu betabi enggau Nadia seduai Inah sambil ngendukka pala mimit lalu maut kedua-dua piak jari ke dada. Sepenyempat iya meda Nadia seduai Inah, mata adi Cikgu Dayang tak nyau lekat ba seduai menyanak. Nadia seduai indai iya balat enda nyamai asai ensepi diri tak diperening baka nya.

“Ni orang semua?” tanya Cikgu Dayang meda rumah tak puang.

“Emak dan Ani, ada kat dapur. Ayah elum atang agi,” ku adi Cikgu Dayang ke lalu leliuk bejalai ke belakang bilik.

“Duduk Na, Ibu,” ku Cikgu Dayang.

“Terima kasih, cikgu,” ku saut seduai menyanak, bereta. Cikgu Dayang lalu lesap masuk ke dalam bilik siti ninggalka seduai menyanak kediri.

Seduai berupai malu-malu. Kule-kule. Kati ku enda baka nya. Endang baka baru rembus ba rumah orang. Orang ke alai datai pan enda dikelala. Seduai semina ngaitka Cikgu Dayang. Kakang asai seduai ka duduk ba kerusi sofa lembut dia.

Mua seduai ngayanka pengirau. Seduai bela gegilau meda bilik tamu ke likun disikap. Amat beresi sereta manah gaya. Bunga pengias ke diujak ba siti vase di atas siti mija baruh ngenerangka bilik. Gambar beframe bekekitang betusun memanah di dinding kayu. Siti gambar nya gambar Cikgu Dayang ke graduate. Siti nya tentu gambar sida sebilik; Cikgu Dayang enggau menyadi iya dua iku.

Ba atas kabinet baruh siti dipeda mega mayuh bendar gambar ke mit-mit didudukka berintai-rintai. Kerusi sofa, dua set diatur kemas ba bilik temuai nya. Kain lansir merundai lalu kekebap ditiup angin datai ari tasik. Bau lesin ikan ngaba nampus. Nya mandangka orang dia orang berikan. Nadia ingatka Cikgu Dayang ke selalu becheritaka aki iya ke agi berikan taja pan iya udah tuai amat. Kini ke aki nya sehari tu ku ati Nadia. Kini ke sida sebilik bukai ku ati Nadia.

Lebuh tetampaika gambar sida cikgu sebilik, dia Nadia enggau Inah bejeling-jeling pangan diri tang enda bejaku. Nemu nya samaka utai dalam runding seduai? Nadia baru deka nyebut utai ngagai indai iya, alai datai siku indu seumur enggau Inah beembing-embing enggau Cikgu Dayang. Indu nya enda betudung ngelamun semua pala. Nya indu ke ba gambar ke ngasuh seduai menyanak bejeling-jeling tadi. Ngentudika seduai iya Mahani seduai Melati, siku minching teko ai kopi lalu siku mai talam ngundan kuih.

“Emak, Tok Nadia yang kamek selalu beritahu emak. Tu emak Nadia, emak angkat kamek,” ku Cikgu Dayang.

INAH BETEMU ENGGAU IJAH

Indai Cikgu Dayang nyuaka jari betabi enggau Nadia dulu. Udah nya enggau Inah. Sereta indai Cikgu Dayang betentang mata enggau Inah, iya lalu seledadang surut sesingkang ke belakang. Mata iya nyau tebeliak; enda engkesap merening Inah ari punjung pala nyentuk ke kaki. Kedua-dua piak jari indai Cikgu Dayang murus-murus Inah ari janga bau datai ke tapa jari.

“Astagfirallahh! Ya Tuhanku! Kitak tok kak Inah, bukan?” ku Ijah.

“Apu, nuan tu adi Ijah ka? Perut buntas, perut bebas nuan! Perut peruti, lintan gerami nuan! Dini pendiau nuan ngelama tu?” saut Inah malas jampat. Jaku iya munyi ke kasar tang nya endang munyi jaku maya orang lama udah enda betemu ti suah dikena sida di menua.

Dua iku indu nya lalu beberap-berap rat sereta besium-sium. Seduai bela sesirut beserintak nyabak. Bela sesikuk sambil begauk. Seduai iya enda ngetu-ngetu beperening lalu bepuruska pangan diri sambil ngendas ai chiru ke enda ngetu-ngetu nurun nerutu kuyu seduai.

Nadia seduai Cikgu Dayang tak nyau bengap-bengap sereta rangap-rangap enda arapka utai ke baru didinga sereta dipeda seduai iya. Indu dara dua iku nya tembu tak telengga lilih beratika ulah indai seduai iya ke begamal indah enda baka manuk bandung. Cikgu Dayang enggau Nadia nyau enda tepansutka jaku. Asai ke bisi utai nyempal batang rekung. Seduai balat alit ati.

Mahani seduai Melati ngengkahka utai ke dibai seduai iya ba atas mija di bilik tamu. Kuih lapis, kuih idang manyi enggau dua macham biskut udah lelinga. Ai kopi pan udah diiri lalu udah leliga. Seduai menyadi iya baru ka ngangauka bala ngirup alai seduai iya bela tegenung tetampaika indai seduai enggau indai Nadia nyau begauk enggau pangan diri ngenyadi nya. Seduai menyadi iya sama iran lalu beperening enggau Nadia seduai Cikgu Dayang.

“Sampai ati nuan Ijah. Nuan enda nemu pemerinsa kami di menua ulu din. Naka ga nuan nadai nemuai ngabas kami. Nadai madahka pendiau diri. Mati idup kami, nuan nadai nemu,” ku Inah majak sesirut.

Ijah enda tepansutka jaku. Iya tembu tak sikuk-sikuk agi merap Inah.

“Cikgu Dayang ke baka ke diatur Petara. Iya ke siru enggau Nadia. Iya ke ngaku Nadia ke menyadi. Enti Cikgu Dayang nadai datai ba pengidup kendua Nadia, lama Nadia udah badu besekula. Nadai iya ulih ngabiska Form 5, anang telah agi masuk U,” ku Inah.

“Nya mih. Bisi Malini nusui iya bisi menyadi iru, menyadi angkat. Bisi iya nusui iya bisi indai angkat. Patut Malini madahka indai iru iya baka gamal aku. Nadai mih aku ngadang nya nuan dih aka?” ku Ijah nyau bejaku Iban.

“Aku pan nadai ngadang Cikgu Dayang nya anak adi aku. Patut lah gamal Cikgu Dayang enggau Nadia bisi kabih. Diatu seduai iya ukai menyadi angkat. Ukai menyadi ambu. Seduai iya endang diri menyadi. Kitu seduai anak,” ku Inah mutar ngagai Cikgu Dayang seduai Nadia.

Indu dara biak dua iku begamal sama nya angkat bereta lalu merap indai seduai iya. Sida pan beberap-berap, bepeluk-peluk balat begauk. Bela nyabak sesikuk.

“Enti baka tu, tau lah aku nelah, Cikguku kakak ku jua,” ku Nadia.

“Nya mih iya. Muridku adik aku jua,” ku timbal Cikgu Dayang.

Peluk sida tebelengka ninga deru kerita nuntung datai di luar. Malini enggau Ijah jampat melunchat ngambat ngagai mua pintu. Apai tuai orang urung umur lima puluh taun, regas sereta begaya nyingkang ke mua lelubah, mata iya nampai bini iya ke dipeda iya bisi enggau temuai. Iya bedau sempat meri salam alai Ijah udah bejaku.

“Abang, tok Nadia dan emaknya. Sik sangka-sangka bang, emak Nadia tok sebenarnya kakak, Inah,” ku Ijah nerang ngagai laki iya ke baru datai.

“Astagfirallahh! Lewat juak Malini sik tau emak Nadia sebenarnya kakak emaknya? Lama dah sampai kak? Sila, sila duduk. Selamat datang ke sitok. Kamek mohon maaf, kamek sik dapat hadir ke majlis konvokeysen Nadia, pagi tadi. Aku kena pergi ke hospital, tengok kawan lama aku masuk I.C.U,” ku Encik Zainuddin, apai Cikgu Dayang ke lalu betabi enggau Inah seduai Nadia, udah nya lalu duduk di sofa nunga Inah enggau Nadia.

“Enda apa. Kati ku enggau iya dih,” ku Inah.

“Tahniah Nadia, Dr. Nadia, di atas kejayaanmu,” ku apai Cikgu Dayang.

“Terima kasih pak cik. Cikgu Dayang banyak menolong kamek. Banyak memberi galakan kepada kamek. Tanpa pertolongan Cikgu Dayang tak mungkin Nadia dapat menyambung pelajaran ke U. Cikgu Dayang sungguh baik dan mulia,” puji Nadia madah ngagai apai Cikgu Dayang, enti nadai Cikgu Dayang nulung sereta meri peransang ngagai iya, udah tentu iya nadai ulih belajar ngagai U.

Nadia tekala nya, sepenyampat kilat ke ngelambai petang, ingatka aki iya ti becherita pasal apai biak iya ti dikumbai aki iya nabanka indai biak iya menya. Aki iya ke nusui diri ke nyamah tuan kunsil nyau bemua ba Nadia. Jaku aki iya ke madahka ‘Ijah udah mati; mati nama, mati jaku, mati bansa’ nyau lepung-lepung asai bisi didinga. Diatu, Nadia enggau indai iya udah di rumah indai biak iya nya. Tuan kunsil ke dijamah aki iya, diatu segenda bejaku di mua seduai indai iya.

Tuan kunsil nya orang ke manah, penyaku, siru sereta bebasa. Gamal rumah, pendiau enggau gaya pengidup sida sebilik nunjukka bilik penaik ke didirika iya enggau indai biak Ijah amat mujur. Indai biak Ijah idup senang lantang; nadai penimpang, nadai pengurang.

“Baiklah. Sekarang kita sekeluarga sudah bersatu. Malam ini kita raikan kejayaan Dr. Nadia dan juga pertemuan kita ini. Sekarang, sila minum dulu,” ku apai Cikgu Dayang mai sida sebuat ngerami pemujur Nadia enggau sida ke ulih begumpul, ulih saum, ulih begulai malam nya.

Sida sebuat lalu nyeput kuih lapis, kuih idang manyi enggau mayuh macham biskut ti udah dinahka sambil ngasaika ai kopi ti amat nyamai asai iya. Sida enda tentu bejaku tang bela ngidupka diri empu.

Hari maya nya nyauka tumbuh nyang. Tisi langit nyau perenching kuning bechampur mirah jera. Manah amat menua dia nyerumba matahari ke terunji padam. Burung bekelapu terebai, mulaika diri ngagai sarang. Raban perau ti dikayuhka injin pam, enggi bala orang berikan, nyau bekedut sereta bekelagung mulaika diri ari tasik mudik nanga sungai mit nuju kampung nya, ti enda lama agi petang tegayam ditelan malam.

Munyi utai maya sabung petang di genturung pendiau ti alai rumah nyembuah-nyembuah di Kampung Semera, nya, jauh bebida ari munyi utai di rumah panjai. Munyi kangau sembiang lemai, sembahyang maghrib, nyau tetaung datai ari sebuah mesegit ke semak dia udah bekau palu beduk ke rerentak dulu ari nya. Nadia seduai indai iya tama ngagai bilik seduai nyendiaka diri deka mandi lalu deka begari.

Bala sida Cikgu Dayang bela kiruh diri. Encik Zainuddin tentu udah ke mesegit. Sida indai cikgu enggau Dayang empu nyangka benung kiruh berapi di dapur. Bau sedap pemakai nyau ngaba dibai tiup ribut lemai.

Oleh JANTAN UMBAT

See author's posts


DUN: Mohon sekolah menengah untuk Batu Kitang

KUCHING: Ahli Dewan Undangan Negeri (ADUN) Batu Kitang, Lo Khere Chiang memohon kerajaan Sarawak membina sekolah menengah di Batu Kitang.

Katanya, kanak-kanak di Padawan dan Batu Kitang terpaksa menempuh jarak yang jauh kerana tiada sekolah menengah di situ dan mencadangkan dibina di Batu Kitang.

Beliau berkata demikian ketika membahaskan untuk menyokong Rang Undang-Undang Perbekalan (2023) 2022 pada sidang Dewan Undangan Negeru hari ini.

Lo berkata, permintaan untuk pembinaan sekolah menengah baharu itu perlu memandangkan jumlah penduduk yanbg semakin bertambah  di kawasan Batu Kitang dan Padawan.

“Saya juga ingin meminta supaya guru-guru Sarawak diberi keutamaan untuk mengajar di semua sekolah di negeri ini, selaras dengan seruan supaya autonomi pendidikan dikembalikan kepada Sarawak.

“Selain itu, balai bomba juga perlu dibina di Padawan kerana kawasan itu belum mempunyai balai bomba,” katanya

Oleh AZREEN KERIA

See author's posts


Alan sedia rebut tempat

PENYERANG muda skuad Sarawak United III, Alan Lagang Keryer berazam memburu tempat untuk menyarung jersi pasukan kebangsaan bawah 19 tahun bagi menghadapi Kejuaraan Konfederasi Bola Sepak Asia (AFC) Bawah 19 Tahun yang dijadual berlangsung di Uzbekistan dari 14 hingga 31 Oktober nanti.

“Ketika ini saya masih bersama pasukan untuk sesi pemilihan sehingga 26 Julai nanti.

“Peluang yang ada ini akan dipergunakan sebaik mungkin untuk mengintai slot mewakili negara di kejohanan itu kelak,” katanya ketika mengulas mengenai perkara itu semalam.

Menurut Alan, sudah seminggu beliau menjalani latihan bersama pasukan terbabit dibawah kendalian jurulatih Brad Maloney.

“Ramai muka baharu yang turut serta untuk pemilihan kali ini, dan tampak jelas persaingannya agak sengit,” tambahnya.

Anak kepada bekas penyerang lagenda Ngap Sayot (Keryer Meria) itu antara tonggak utama yang bakal menguatkan jentera serangan skuad Sukma Sarawak 2020 dibawah teraju Ahmad Fairuz Mohd. Yunus.

Sementara itu, Ahmad Fairuz yakin anak didiknya (Alan Lagang Keryer) mampu memberikan yang terbaik sepanjang sesi pemilihan.

“Dia berpengalaman dan sebelum ini pun pernah bermain dengan pasukan itu.

“Saya yakin bintang kelahiran Miri tidak akan mempersiakan peluang tersebut,” jelas Ahmad Fairuz.

Sambil melihat kredit dimiliki Alan Lagang tatkala berlatih bersama pasukan itu yang sekali gus dapat meningkatkan mutu permainannya.

Di samping dapat mencedok pengalaman daripada jurulatihnya (Brad Maloney) sepanjang sesi latihan dijalankan.

Oleh Faizal Bujang

See author's posts


Tiada subsidi elektrik, bantuan kewangan haji kepada T20 – Anwar

KUALA LUMPUR: Golongan berpendapatan tinggi (T20) tidak akan menerima manfaat subsidi bagi penggunaan elektrik serta Bantuan Kewangan Haji, kata Perdana Menteri Datuk Seri Anwar Ibrahim.

Beliau berkata Pangkalan Data Utama (PADU) akan digunakan untuk mengurus dan menyelaras penilaian agihan subsidi kepada golongan yang layak.

“Kita tidak naikkan kadar elektrik, melainkan untuk T20. Untuk T20 sahaja, iaitu rumah-rumah besar yang tidak akan diberikan subsidi elektrik.

“PADU akan dapat menyelaras semua angka-angka yang disebut. Ini sama dengan Bantuan Kewangan Haji, kepada B40 kita tambah. Bagi T20 tidak akan ada lagi tambahan atau pun subsidi daripada kerajaan. Mereka harus belanja sepenuhnya kos haji kerana mereka dalam kalangan yang mampu,” katanya pada sesi soal jawab di Dewan Rakyat, hari ini.

Anwar yang juga Menteri Kewangan berkata demikian bagi menjawab soalan Datuk Seri Hamzah Zainuddin (PN-Larut) yang ingin tahu dasar-dasar baharu dan drastik yang dilaksanakan semenjak memimpin Malaysia bagi melonjakkan ekonomi negara, dengan mengambil kira risiko pengucupan ekonomi dunia.

Beliau berkata, pengecualian subsidi itu adalah bagi melaksanakan pemberian subsidi yang lebih bersasar. – Bernama

See author's posts


S’wak model hidup harmonis

KUCHING: Pembinaan kompleks Unit Ehwal Agama-agama Lain (UNIFOR) adalah lambang perpaduan dan komitmen kerajaan Sarawak dalam mempraktikan dasar inklusif kepada semua kaum dan agama di negeri ini.

Ketua Menteri Datuk Patinggi Abang Johari Tun Openg berkata, dengan mendirikan kompleks UNIFOR ini, Sarawak akan terus menjadi model contoh kepada negeri-negeri lain di Malaysia.

“Sarawak bertuah kerana mempunyai unit yang menjaga kebajikan serta kehendak agama-agama lain di negeri ini.

“Kompleks yang dianggarkan menelan belanja sebanyak RM70 juta ini adalah manifestasi kukuh kerajaan Sarawak yang amat memberikan penekanan menyeluruh kepada mendengar permasalahan rakyat dan merapatkan jurang perbezaan dalam semua aspek,” katanya.

Beliau berkata demikian ketika berucap pada Majlis Perasmian Pecah Tanah Kompleks UNIFOR di Jalan Ong Tiang Swee, semalam.

Tambahnya, penubuhan UNIFOR telah menarik perhatian Kerajaan Persekutuan untuk lebih mendalami struktur pentadbiran unit ini.

“UNIFOR berfungsi sebagai wadah kerajaan dalam menyampaikan hasrat dan kehendak kerajaan dalam menyatupadukan rakyat,”ujarnya.

Bangunan setinggi 10 tingkat ini didirikan di tanah seluas 3.5 ekar dan dilengkapi dengan dua tingkat pusat konvensyen dengan kemudahan yang terkini.

Ia juga akan menjadi bangunan kekal Pejabat UNIFOR serta akan menempatkan agensi dan jabatan kerajaan yang lain.

Turut hadir, Timbalan Ketua Menteri yang juga Menteri Bertanggungjawab ke atas UNIFOR, Datuk Amar Douglas Uggah Embas serta Datuk Amar Awang Tengah Ali Hasan.

Oleh Nur Ain Otsman

See author's posts


Pameran lukisan Peisy ketengah emosi Covid-19

PETALING JAYA: Pameran seni solo Peisy Ting yang kini berlangsung menampilkan luahan emosi manusia dalam mendepani situasi pandemik Covid -19 selain kesan perintah kawalan pergerakan menerusi bentuk abstrak dan warna.

Lima hasil karyanya –  When Heaven Burns, Ghost Of Time, Shadow Of Dusk, Destructed Reality dan Destructed Dream – ‘bermain’ dengan warna-warna kelam seperti campuran hitam, biru dan jingga bagi mencerminkan kesakitan, penyesalan, kegelisahan dan kehilangan akibat pandemik tersebut.

“Semua lima lukisan tersebut telah dihasilkan berdasarkan keadaan semasa tempoh Perintah Kawalan Pergerakan (PKP).

“Secara tidak langsung, ia menghancurkan kedinamikan semua benda, kerana persepsi kita mengenai realiti, harapan, impian, kepercayaan dan nilai-nilai terjejas dan menuju kehancuran, menimbulkan keraguan sama ada dunia yang telah membuatkan kita selesa, selamat dan puas akan kembali normal,” katanya kepada Bernama.

Lima lukisan abstrak itu antara 24 hasil seni Peisy yang dipamerkan pada pameran bertajuk: Transcendence – A Visual Exploration of Self di Zhan Art Space, Petaling Jaya bermula 3 Ogos hingga 27 September ini.

“Permulaan tahun ini, saya mempunyai harapan yang tinggi tetapi pandemik ini telah memusnahkan segalanya. Saya bingung, takut, cemas dan kecewa. Realiti baharu menukar kebiasaan dan kegembiraan sebelumnya sehingga kita terbiasa dengan keadaan itu dan mempersoalkan keadaan fikiran kita.

“Pameran solo saya pada mulanya dijadualkan bermula pada April tetapi ditunda kerana PKP,” katanya, dan menambah kecuali lima tersebut, lukisan lain yang dipamerkan pada pameran itu telah disiapkan dua tahun lepas.

Pelukis berbakat ini yang mempunyai Ijazah Komunikasi Visual, menggunakan kanvas dan cat akrilik sebagai medium untuk menterjemahkan pengalaman emosinya ke dalam bentuk fizikal dengan komposisi yang sederhana dan berani.

“Saya memberikan penonton pengembaraan visual pelbagai dengan menggunakan warna dan komposisi yang berani, memberikan pengalaman rasa yang meluap-luap terhadap kegembiraan dan kesedihan, kekuatan dan ketidakpastian, konflik dan kedamaian,” kata Peisy yang juga bekas pengarah seni.

“Misi saya adalah mewajarkan sesuatu yang tidak kelihatan – bertujuan menembus pemikiran bawah sedar penonton untuk mencabar emosi mereka dan bertanyakan apa yang mereka lihat, mendorong mereka melihat luar daripada karya seni dan siapa yang menghasilkannya,” katanya. – Bernama

See author's posts


ACCCIS rayu campur tangan kerajaan

KUCHING: Persatuan Dewan Perniagaan dan Industri Cina Sarawak (ACCCIS)
telah menulis surat kepada Ketua Menteri Datuk Patinggi Abang Johari Tun Openg
semalam, kata Naib Presiden Persatuan Dewan Perniagaan dan Industri Cina
Sarawak (ACCCIS), Jonathan Chai

Jonathan berkata, surat itu bagi menyatakan kebimbangan graviti krisis dan
merayu campur tangan Kerajaan Sarawak dengan membuat pendekatan lebih pragmatik
dalam membantu perniagaan untuk mengatasi kesukaran terutama berkaitan dengan
pembayaran upah pekerja semasa Perintah Kawalan Pergerakan (PKP) dan
bulan-bulan yang akan datang.

Seperti yang dijanjikan oleh Ketua Menteri, beliau berkata, Kerajaan
Sarawak akan menyediakan langkah tambahan untuk membantu perniagaan yang
dijangka terjejas teruk susulan PKP dan ekonomi yang merosot berikutan
penularan Covid-19.

“Saya percaya Ketua Menteri akan memikirkan cara untuk membantu perniagaan
terutamanya Perusahaan Kecil dan Sederhana (PKS) sehingga ke tahap dari rizab
negeri jika perlu dengan mengetahui untuk menyelamatkan perniagaan akan
menjimatkan pekerjaan.

“Kami tidak mahu melihat sebarang penutupan perniagaan yang menyebabkan
pengangguran secara besar-besaran selepas Perintah Kawalan Pergerakan (PKP)
kerana ia akan membawa kepada masalah sosial yang tidak diingini.

“Keadaan luar biasa yang berlaku memerlukan langkah luar biasa,” katanya.

Jonathan berkata, ia boleh diterima dengan baik oleh kerajaan untuk
menggunakan rizab  sebanyak RM31 bilion
dalam masa kritikal ini jika keadaan itu memerlukan keperluan sedemikian.

Walaupun kerajaan Singapura yang berdekatan terkenal dengan pentadbiran
kewangan yang berhemat terpaksa menurunkan rizabnya untuk melaksanakan
langkah-langkah rangsangan ekonomi.

“Singapura terpaksa menyeluar sebanyak S$17 bilion daripada rizab terdahulu
untuk membiayai rangsangan semasa penularan Covid-19.

“Kali terakhir ia mengeluar rizabnya pada tahun 2009, apabila ekonomi
menghadapi kemelesetan semasa krisis kewangan global,” jelas Jonathan.

Mengulas lanjut, beliau mengalu-alukan pengenalan Pakej  Rangsangan Ekonomi Prihatin Rakyat (PRIHATIN)
seperti yang diumumkan oleh Perdana Menteri pada 27 Mac kerana ia adalah
langkah pertama ke arah pendekatan fiskal.

“Tidak dinafikan, pemberian wang tunai kepada rakyat adalah baik dalam masa
kritikal ini tetapi rakyat memerlukan pekerjaan dan pendapatan berterusan
melebihi tiga bulan,” kata beliau.

Katanya, ACCCIS berharap kerajaan Persekutuan akan memperhalusi
pendekatannya secara lebih berkesan dan pragmatik dengan cepat untuk membantu
perniagaan terutamanya PKS untuk mengatasi krisis.

See author's posts


Dakwaan pembangkang tidak benar

SRI AMAN: Dakwaan kononnya kerajaan tidak memiliki pelan jangka panjang untuk melaksanakan Projek Bekalan Air Luar Bandar (BALB) di kawasan Batu Lintang, Undop di sini adalah tidak benar sama sekali.

Ini kerana kerajaan menerusi Kementeriaan Pembangunan Luar Bandar (KPLB) telah pun melulus sebanyak RM42 juta bagi melaksana projek itu di kawasan tersebut sekarang kata Menteri Muda Kesejahteraan Komuniti, Datuk Francis Harden Hollis.

“Pengerusi Parti Tindakan Demokratik (DAP) cawangan Sri Aman, Leon Jimat Donald telah menyatakan dakwaan berkenaan di sebuah akhbar tempatan Bahasa Inggeris pada 19 Julai lalu.

“Ingin saya tegaskan di sini bahawa dakwaan beliau adalah tidak benar sama sekali. Projek BALB bernilai RM42 juga di Batu Lintang, Undop sedang berlangsung sekarang dan dijangka siap pada 26 November ini,” kata Harden.

Beliau memberitahu bahawa Projek BALB berkenaan telah bermula dilaksana semenjak 27 Mei tahun lepas namun mengalami penangguhan sementara disebabkan oleh penguatkuasaan Perintah Kawalan Pergerakan (PKP) sebelum ini.

Justeru Harden memohon kepada penduduk di kawasan Batu Lintang, Undop agar bersabar dan memberi sepenuh kerjasama kepada pihak kontraktor, JBALB dan KPLB agar projek tersebut dapat dilaksana dengan lancar kelak.

“Projek berkenaan akan memberi manfaat kepada 34 buah rumah panjang di kawasan Ulu Paku dan Batu Lintang, Undop yang belum mempunyai akses terhadap bekalan air terawat sebelum ini apabila ia sudah siap dilaksana kelak,” kata beliau.

Beliau turut memberitahu pihak pembangkang tidak memperoleh maklumat tepat berhubung perkara ini di samping kurang peka terhadap proses pembangunan yang sedang rancak dilaksana di sini sekarang.

“Tindakan mengeluarkan kenyataan secara membuta tuli dan tanpa usul periksa ini akhirnya membuka pekong di dada mereka sendiri yang secara terang-terangan tidak mengikuti perkembangan semasa proses pembangunan di kawasan ini,” kata Harden.

Beliau juga turut mengucapkan terima kasih kepada Ketua Menteri, Datuk Patinggi Abang Johari Tun Openg kerana menitikberatkan keperluan pembangunan penduduk di samping menjaga kepentingan Sarawak dari masa ke semasa.

“Projek pembangunan infrastruktur di DUN Simanggang akan turut diterus dengan menambah dan menaik taraf kemudahan sedia ada dan bukan dibuat secara bermusim,”kata Ahli Dewan Undangan Negeri (ADUN) Simanggang itu.

Oleh Valentine Ngumbang

See author's posts


Paratore juara British Masters

RENATO Paratore memenangi British Masters dengan aksi meyakinkan ketika pemain dari Itali mencatat tiga pukulan mengatasi pemain remaja Denmark, Rasmus Hojgaard, awal pagi kelmarin.

Paratore berada di landasan tepat menjadi pemain pertama memenangi acara Jelajah Eropah tanpa melakukan sebarang bogey sejak Jesper Parnevik di 1995 Scandinavian Masters.

Persembahan menarik pemain berusia 23 tahun itu hadir pada penghujung lubang ke-63 buatnya pada minggu itu.

Namun pusing penutupnya pada 68 ketika keadaan benar-benar memberi ujian di Close House memadai untuk mengatasi Hojgaard.

Dalam salah satu daripada kejohanan pertama Jelajah Eropah selepas hampir lima bulan tidak aktif kerana Covid-19, rakan pemain Paratore membentuk barisan ‘tunduk hormat’ buatnya dengan mematuhi penjarakan sosial berhampiran green ke-18.

Malah dia dikejutkan dengan panggilan telefon menerusi FaceTime bersama ibunya, Cristina.

“Ia sangat menakjubkan,” kata Paratore.

“Saya tidak menjangkakan ia daripada rakan-rakan saya di jelajah dan ia situasi yang sangat baik.

“Saya menyukainya dan juga melihat ibu saya adalah kejutan yang sangat indah,” katanya.

Paratore, yang memenangi Nordea Masters pada 2017, memberitahu : “Perkara yang ini membuatkan saya rasa hebat. Saya sangat gembira.

“Saya tidak menjangkakan untuk kembali dan menang begitu cepat selepas perintah berkurung tetapi saya harus bekerja dengan gigih sejak tahun lalu,” ujarnya.

See author's posts


Pelancongan domestik meningkat 12 peratus

KUALA LUMPUR: Pelancongan domestik terus mencatatkan prestasi yang lebih baik tahun lepas dan berdasarkan laporan Akaun Satelit Pelancongan 2019, ia mencatatkan pertumbuhan dua digit 12 peratus kepada RM92.6 bilion.

Menurut Ketua Perangkawan Malaysia, Datuk Seri Dr. Mohd Uzir Mahidin, buat pertama kalinya sejak penyusunan Akaun Satelit Pelancongan pada 2005, sumbangan perbelanjaan pelancongan domestik telah melebihi perbelanjaan pelancongan “inbound” pada 2019.

Dalam satu kenyataan semalam, Jabatan Perangkaan Malaysia (DOSM) berkata sumbangan perbelanjaan pelancongan domestik terhadap penggunaan keseluruhan pelancongan telah meningkat kepada 50.9 peratus daripada 48.6 peratus pada tahun sebelumnya.

“Prestasi yang baik ini disokong oleh aktiviti membeli-belah yang merupakan komponen terbesar dengan sumbangan 42.1 peratus, diikuti oleh pembelian bahan api kenderaan (16.7 peratus) dan makanan dan minuman (15.9 peratus),” katanya.

Mohd Uzir berkata, perkembangan ini menggambarkan rakyat Malaysia semakin gemar melancong di dalam negara serta berbelanja untuk produk pelancongan tempatan.

“Trend ini juga dapat dilihat dalam tahun 2020 dengan segmen pelancongan domestik kembali rancak berikutan penularan pandemik Covid-19 yang melanda dunia dan  menyebabkan penutupan pintu sempadan antarabangsa oleh kerajaan bagi semua aktiviti pelancongan,” tambah beliau.

Sementara itu, perbelanjaan pelancongan inbound telah meningkat kepada RM89.6 bilion pada 2019 (2018: RM87.7 bilion) dengan pertumbuhan sebanyak 2.0 peratus berbanding 2.3 peratus pada 2018.

Ini adalah selaras dengan peningkatan purata tempoh menginap dalam kalangan pelancong asing yang meningkat kepada 7.4 malam berbanding 6.5 malam pada 2018.

“Sumbangan sektor pelancongan kepada ekonomi yang diukur melalui Nilai Ditambah Kasar Industri Pelancongan (NDKIP) merekodkan sumbangan 15.9 peratus berbanding 15.2 peratus pada 2018.

“NDKIP telah mencecah nilai RM240.2 bilion berbanding RM220.4 bilion pada tahun sebelumnya dengan mencatatkan pertumbuhan sebanyak 9.0 peratus (2018: 9.8 peratus),” katanya.

DOSM berkata, sumbangan terbesar didominasi oleh perdagangan runcit (46.2 peratus), diikuti oleh makanan dan minuman (18.0 peratus) dan perkhidmatan khusus bercirikan pelancongan negara (12.3 peratus).

Mohd Uzir turut melaporkan bahawa guna tenaga dalam industri pelancongan pada 2019 mengembang kepada 3.6 juta orang berbanding 3.5 juta pada 2018 yang menyumbang 23.6 peratus kepada jumlah guna tenaga.

Sebahagian besar daripada guna tenaga dalam industri pelancongan adalah diterajui oleh perkhidmatan penyediaan makanan dan minuman dan perdagangan runcit dengan masing-masing menyumbang 34.7 peratus dan 32.5 peratus.

Mengulas mengenai situasi semasa wabak Covid-19, beliau berkata aktiviti pelancongan “inbound” akan terhenti akibat penutupan sempadan antarabangsa dan sehubungan itu, perlunya untuk menggalakkan dan memanfaatkan aktiviti pelancongan domestik bagi meningkatkan sumbangan pelancongan kepada ekonomi serta mengekalkan trend pekerjaan di sektor ini untuk tahun 2020.- Bernama

See author's posts


Majlis sosial dibenarkan mulai 1 Julai

PUTRAJAYA: Kerajaan membenarkan penganjuran majlis sosial termasuk majlis perkahwinan  mulai 1 Julai, kata Menteri Kanan (Kluster Keselamatan) Datuk Seri Ismail Sabri Yaakob.

Selain itu beliau berkata, majlis pertunangan, majlis berkaitan keagamaan seperti tahlil, akikah, doa selamat serta majlis sambutan ulang tahun perkahwinan dan hari lahir turut dibenarkan.

“Majlis boleh diadakan selama tiga hingga lima jam dan kapasiti kehadiran tidak melebihi 250 orang pada satu-satu masa serta tertakluk kepada saiz tempat majlis,” katanya.

Hidangan secara bufet hanya dibenarkan sekiranya dihidangkan oleh pramusaji, katanya pada sidang media perkembangan Perintah Kawalan Pergerakan Pemulihan (PKPP) di sini semalam.

Ismail Sabri berkata, antara prosedur operasi standard (SOP) yang ditetapkan adalah penganjur perlu menyediakan kaunter saringan kesihatan di pintu masuk bagi memeriksa suhu badan tetamu, pemakaian pelitup separuh muka serta perlu merekod kehadiran melalui aplikasi MySejahtera atau secara manual.

Selain itu beliau berkata, pintu keluar dan masuk bagi sesuatu majlis perlu diasingkan bagi mengelak kesesakan hadirin.

Bagaimanapun, beliau menasihatkan bakal penganjur majlis tidak meneruskan hasrat tersebut sekiranya mendapati sukar untuk mengawal keadaan dan kehadiran ramai orang.

Sementara itu Ismail Sabri yang juga Menteri Pertahanan berkata, Polis Diraja Malaysia (PDRM) menahan lapan individu  atas kesalahan ingkar arahan PKPP yang melibatkan aktiviti dengan kehadiran orang ramai yang menyukarkan jarak sosial, Selasa lepas.

“PDRM juga membuat 68 sekatan jalan raya menerusi Operasi Benteng dan memeriksa 43,997 kenderaan bagi mengekang kemasukan pendatang tanpa izin terutamanya di lorong -lorong tikus.

“Susulan itu, seorang warganegara asing ditahan atas kesalahan imigresen,” katanya. – Bernama

See author's posts


Kempen lupus barangan elektrik terpakai di Mukah

MUKAH: Anda ingin melupus barangan elektrik terpakai seperti peti sejuk, komputer, mesin basuh dan telefon bimbit?

Datanglah ke Dataran Pehin Setia Raja Mukah pada hari Sabtu dan Ahad ini (3 & 4 Disember).

Barangan yang anda hantar akan dibayar pada kadar yang telah ditetapkan oleh pihak penganjur.

Orang ramai boleh menghantar barang elektrik pada kempen pengumpulan peralatan elektrik terpakai selama dua hari itu.

Ia akan bermula jam 8.30 pagi hingga 4.30 petang, anjuran Lembaga Sumber Asli dan Alam Sekitar Sarawak dengan kerjasama  Majlis Daerah Dalat dan Mukah (MDDM) dan beberapa badan berkaitan.

Jenis barangan buangan yang boleh dilupuskan ialah televisyen,mesin basuh, penyaman udara, komputer, telefon bimbit, projektor, kamera, penyaman udara dan peralatan elektrik kecil isi rumah.

Adalah diharapkan penduduk tempatan akan mengambil kesempatan itu untuk melupuskan peralatan elektrik yang  rosak atau tidak digunakan lagi

Kempen serupa di sini pernah diadakan pada Oktober tahun lalu anjuran Mukah Power Generation Sdn Bhd (MPG) di Jalan Mukah-Balingian.

Oleh Henry B Siyu

See author's posts


Kos RM50,000 jeti belian wajar – JKR Miri

TULAR…Gambar jeti kayu belian siap dibina Kampung Mutap di Bekenu menelan belanja RM50,000 dipersoalkan netizen di media sosial.

MIRI: Kos bagi pembinaan jeti kayu bernilai RM50,000 di Kampung Mutap, Bekenu dekat sini adalah wajar.

Jabatan Kerja Raya (JKR) Bahagian Miri berkata demikian menerusi kenyataan media berhubung isu pembinaan jeti berkenaan yang telah siap dengan kos RM50,000 yang dipertikaikan netizen sehingga menyebabkan tular di media sosial sejak Ahad lalu.

Kata jabatan itu, jeti berkenaan dibina menggunakan kayu belian yang bermutu tinggi dan harganya yang mahal.

“Selain penggunaan kayu belian, pelbagai faktor diambil kira. Antaranya ialah keadaan laluan ke Kampung Mutap, logistik dan langkah keselamatan berikutan kawasan itu dipenuhi buaya,” jelas kenyataan itu.

Jelasnya, kayu belian yang digunakan pula bernilai RM9,000 semeter, lebih rendah daripada kadar harga pasaran.

“Pembinaan jeti itu pada mulanya dicadangkan mengguna keluli, tetapi disebabkan kos yang terlalu tinggi, Ketua Kampung Mutap, Sediah Abdullah menolak cadangan itu dan memilih jeti belian sebagai ganti.

“Dengan bajet RM50,000, JKR Sarawak berjaya mereka bentuk jeti sepanjang 15 meter dengan dua tangga,” kata kenyataan itu.

Mengenai kronologi pelaksanaan projek, JKR memberitahu, pihaknya mengadakan lawatan ke tapak projek di kampung itu pada 21 September tahun lalu.

Pada masa itu, JKR turut mencadangkan jeti keluli kerana ia sangat teguh namun kelemahannya ialah jeti keluli sedemikian jauh lebih mahal dan keluasan jeti yang boleh dibina adalah kurang berbanding dengan jeti diperbuat daripada kayu belian.

Selepas mendengar penjelasan berkenaan, Ketua Kaum (KK) Kampung Mutap, Sediah Abdullah, menolak cadangan jeti keluli dan memilih untuk pembinaan menggunakan kayu belian.

Ketua kaum juga turut mencadang dan meminta reka bentuk bagi jeti yang sepanjang 30 meter dan dilengkapi dengan pondok kayu.

“Bagaimanapun, pegawai kami memaklumkan kepada ketua kampung tersebut bahawa permintaan beliau tidak dapat dilakukan kerana bajet yang terhad.

” KK Sediah bersetuju bahawa kami mereka bentuk mengikut bajet yang diperuntukkan yang dibenarkan.

“Selain itu, KK akan meminta satu lagi dana daripada Timbalan Menteri Pembangunan Wanita, Keluarga dan Kanak-kanak, Datuk Rosey Yunus yang merupakan ADUN (Ahli Dewan Undangan Negeri) Bekenu untuk melaksanakan fasa dua projek jeti itu kelak,” jelas kenyataan itu lagi.

Pembinaan jeti tersebut telah siap pada 6 April lalu.

Terdahulu, foto satu jeti kayu sepanjang 15 meter melalui projek siap bina baharu Jeti Kampung Mutap, Bekenu tular di media sosial kerana struktur jeti yang dibina menggunakan kayu dengan ukuran lebar satu meter dan panjang 15 meter itu memakan kos sebanyak RM50,000 yang dianggap tidak wajar oleh netizen.

Jeti itu dibina untuk menggantikan jeti lama yang rosak dan tidak dapat digunakan lagi.

Oleh LIONG CHAI LING

See author's posts


Kumpulan Wanita, Belia SUPP agih kuntuman bunga

PENGHARGAAN… Dato Sri Dr. Sim Kui Hian menyerahkan bunga kepada wanita di kawasan pasar Batu Kawa sempena sambutan Hari Ibu di Kuching, semalam.

KUCHING: Kumpulan Wanita dan Belia Parti Bersatu Rakyat Sarawak (SUPP) Cawangan Batu Kawa memberikan bunga kepada para wanita bersempena sambutan Hari Ibu di kawasan pasar Batu Kawa, di sini, semalam.

Timbalan Premier Sarawak Dato Sri Dr. Sim Kui Hian berkata, ia adalah sebagai tanda terima kasih atas sumbangan mereka kepada keharmonian sosial.

Katanya, sambutan Hari Ibu setiap tahun merupakan hari yang penuh kesyukuran dan ia juga bermakna dengan peringatan yang dibawanya adalah penting dan tinggi.

“Kita semua tahu bahawa dedikasi dan pengorbanan seorang ibu kepada anak, keluarga, masyarakat dan juga negara adalah amat tinggi.

“Mereka ialah teras dalam mewujudkan keharmonian sosial dan segala yang mereka berikan tidak boleh digantikan dengan ucapan terima kasih,” ujarnya.

Ujar beliau, Hari Ibu bukan sekadar hari peringatan tahunan, namun kasih sayang terhadap ibu perlu dizahirkan setiap masa.

Katanya, golongan wanita turut memainkan peranan signifikan dalam memerangi wabak pandemik Covid-19.

“Ia amat mengharukan untuk melihat banyak organisasi wanita secara sukarela dan proaktif mengambil bahagian dalam pelbagai kerja pencegahan wabak, termasuk pengedaran makanan, publisiti dan penyertaan dalam kerja bantuan di pusat pemberian vaksin.

“Kita mesti sentiasa berterima kasih kepada ibu dan juga semua wanita atas usaha yang mereka lakukan untuk keluarga dan masyarakat,” tambahnya.

Dalam kesempatan tersebut, beliau turut menzahirkan terima kasih kepada Kumpulan Wanita dan Belia SUPP Cawangan Batu Kawa kerana aktif mempromosikan acara sedemikian.

Beliau juga berharap kedua-dua sayap tersebut untuk menganjurkan acara yang lebih bermakna dari segi sosial pada masa depan supaya dapat bekerjasama bagi mewujudkan Sarawak yang harmoni dan aman.

Turut hadir, Setiausaha Politik Jabatan Premier Sarawak Sarawak Tan Kai.

Oleh RYNNA SHA’ERRA

See author's posts


Isu pembangunan topik perbincangan

KUCHING: Isu-isu pembangunan di negeri ini merupakan antara intipati perbincangan Ketua Menteri, Datuk Patinggi Abang Johari Tun Openg dengan Menteri di Jabatan Perdana Menteri, Datuk Seri Mustapa Mohamed.

Perbincangan turut dihadiri tiga Timbalan Ketua Menteri, Datuk Amar Douglas Uggah Embas, Tan Sri Datuk Amar James Jemut Masing dan Datuk Amar Awang Tengah Ali Hasan di sebuah hotel terkemuka, di sini malam semalam.

Terdahulu, pada petangnya beliau turut bertemu dengan Menteri Dalam Negeri, Datuk Seri Hamzah Zainuddin di pejabatnya di Wisma Bapa Malaysia, Petra Jaya.

See author's posts


Bank digital rangsang inovasi kewangan

KUALA LUMPUR: Meskipun bank digital adalah inovator berbanding bank tradisional dan akan meningkatkan persaingan, impaknya dijangka terhad dalam tempoh tiga tahun akan datang memandangkan sekatan kawal selia ke atas saiz asetnya iaitu tidak melebihi RM2 bilion, kata RAM Rating Sdn Bhd (RAM Ratings).

Agensi penarafan kredit itu berkata bank digital dijangka merangsang lebih banyak inovasi kewangan dan mempercepat transformasi digital industri perbankan Malaysia, tetapi secara keseluruhannya, aset lima bank digital itu hanya mewakili 0.3 peratus daripada industri.

“Bank Negara Malaysia (BNM) juga memerlukan bank-bank digital menumpukan kepada inklusi kewangan bagi menangani jurang pasaran dalam segmen yang kurang mendapat liputan.

“Ini akan mengurangkan persaingan sengit dengan bank tradisional dalam pasaran runcit dan perusahaan kecil dan sederhana (PKS),” kata Ketua Bersama Penafaran Institusi Kewangan RAM Ratings Sophia Lee bersempena dengan komentar terbaharu yang dikeluarkan RAM bertajuk “Digital banks will spur financial innovation, not yet a threat to traditional banks”.

Langkah BNM mengeluarkan sehingga lima lesen perbankan digital telah menarik pelbagai pemohon yang berpotensi, termasuk syarikat teknologi, pemain teknologi kewangan (fintech) dan institusi kewangan yang berusaha merebut bahagian pasaran perbankan digital.

Dengan menggunakan teknologi berdasarkan kepada kecerdasan buatan (AI) atau bentuk algoritma prediktif lain bersama dengan analisis data raya, bank digital boleh melaksanakan penilaian alternatif risiko kredit bagi membolehkan inklusi kewangan yang lebih baik dan mempunyai kelebihan kos operasi rendah memandangkan kurangnya intervensi manusia.

Penerima yang berpotensi termasuklah lapan peratus daripada penduduk dewasa yang tidak menggunakan khidmat bank di Malaysia serta perusahaan kecil dan mikro yang tidak dapat mengakses pembiayaan bank tradisional.

Bagaimanapun, keuntungan bank digital dijangka terhad pada permulaan operasi, sama dengan kebanyakan syarikat pemula niaga, memandangkan perbelanjaan awal yang besar bagi membangunkan ekosistem mereka dan keperluan untuk meningkatkan skala dengan sekali sekali menawarkan kadar promosi di tengah-tengah persekitaran perniagaan yang kompetitif.

“Bank digital tertakluk kepada rangka kawal selia yang sama seperti bank perdagangan walaupun keperluan kecukupan modal dan mudah tunai akan dipermudahkan semasa tempoh asas (antara tiga dan lima tahun).

“Sehubungan itu, kami tidak menjangkakan bank digital bersaing dengan kadar tidak mampan kerana mereka diperlukan untuk membuktikan kemampanan keuntungan dan perniagaan mereka bagi mengekalkan lesen mereka,” kata RAM Ratings.

Kebanyakan usaha niaga digital bank Malaysia setakat ini melibatkan terutamanya pembayaran dan bukannya berian pinjaman. Satu daripada halangan utama adalah tiadanya proses pengesahan identiti digital diluluskan BNM.

Terutamanya, bank pusat tidak lama lagi akan membolehkan penyelesaian eKYC (electronic know-your-customer) bagi penyertaan digital individu dalam sektor kewangan.

Ini akan membolehkan bank mendigitalkan proses penyertaan bagi meningkatkan keselesaan dan capaian, selain mengurangkan kos menyediakan perkhidmatan kewangan.

Bagi tempoh jangka panjang, bank digital mungkin akan membawa kesan bermakna dalam landskap perbankan terutamanya bagi bank tradisional yang berinovasi atau mengukuhkan perancangan digital mereka dengan segera.

“Kami menjangkakan sektor perbankan menjalani transformasi digital seterusnya dalam tempoh jangka panjang,” kata RAM Ratings.- Bernama

See author's posts


Kegagalan semarakkan kejayaan

GARETH Southgate mendesak England untuk menggunakan keperitan kekalahan final Euro 2020 menentang Itali bagi menyemarakkan kejayaan pada masa depan ketika bos Three Lions menerima kekalahan penentuan sepakan penalti memilukan.

England gagal memenangi gelaran utama pertama sejak Piala Dunia 1966 setelah Marcus Rashford, Jadon Sancho dan Bukayo Saka gagal menyempurnakan sepakan penalti di Wembley semalam.

“Itu adalah tanggungjawab saya. Saya memilih pemain untuk mengambil sepakan. Saya memberitahu pemain bahawa tidak ada yang bersendirian dalam situasi itu.

“Ini keputusan saya untuk Saka mengambil sepakan. Itu sepenuhnya tanggungjawab saya. Bukan dia atau Marcus atau Jadon.

“Marcus dan Jadon merupakan yang terbaik dalam melakukan sepakan penalti. Ini adalah pertaruhan (untuk memasukkan mereka), tetapi jika kami memperjudikannya lebih awal, kami mungkin akan kehilangan permainan dalam masa tambahan,” kata Southgate.

England sebenarnya telah memenangi dua penentuan sepakan penalti terakhir iaitu ketika menentang Colombia [ada Piala Dunia 2018 dan menentang Switzerland dalam Liga Negara Eropah 2019.

Bagaimanapun, kejayaan itu tidak cukup untuk membuat pemain Southgate untuk hilang kegentaran mereka ketika pertaruhan berada pada tahap  tertinggi.

Jordan Pickford melakukan tugasnya dengan menyelamatkan dua sepakan penalti dan Southgate menegaskan dia tidak menyesal mengenai pilihannya siapa yang mengambil sepakan penalti.

“Kami telah mengesan mereka, apa yang telah mereka lakukan dengan kelab mereka dalam jangka masa yang panjang dan apa yang telah mereka tunjukkan dalam latihan juga.

“Itulah proses yang berjaya bagi kami di Rusia dan Liga Negara Eropah. Malam ini ia tidak berjaya,” katanya.

Southgate mengakui kekurangan ketenangan pasukannya mengawal bola terbukti membawa padah kerana membiarkan Itali menemui semula ketenangan setelah gol pembukaan Shaw.

“Kami bermula dengan baik. Mereka pasti mempunyai tempoh di mana mereka kembali dalam permainan.

“Kami tidak bukup baik mengawal bola di peringkat awal pada babak kedua. Kekurangan ketenangan kami mengubah permainan. Cara mereka menggunakan bola lebih baik berbanding kami,” ujar  Southgate.

Three Lions kini memiliki aksi Piala Dunia 2022 di Qatar dan Southgate percaya bahawa mereka akan lebih baik setelah pengalaman dalam Euro mereka.

“Buat masa ini para pemain benar-benar hampa. Putera William baru saja melihat mereka di bilik persalinan dan berterima kasih kepada mereka atas apa yang telah mereka lakukan dan memuji mereka.

“Saya kata kita tidak boleh melakukan pertikaian. Kita menang dan kalah bersama. Mereka harus pergi dari sini dengan merasa bangga.

“Mereka telah melakukan lebih banyak daripada pasukan lain dalam 50 tahun kebelakangan ini. Daripada segi pemain, mereka harus sangat bangga dengan apa yang telah mereka lakukan,” tegasnya lagi.- AFP

See author's posts


5,000 orang saksikan perarakan ‘juntoi’

SIMANGGANG: Sambutan perayaan Chap Goh Mei di sini malam tadi kembali meriah setelah ‘menyepi’ selama tiga tahun disebabkan pandemik Covid-19.

Ia dimeriahkan dengan acara 16 kereta berhias dan 15 kereta pengiring.

Perarakan disertai 63 kontinjen dari Sri Aman, Betong, Debak, Pantu, Batu Lintang (Sri Aman), Engkilili, Kapit dan Kuching dengan Tokong Ciyun Sri Aman menjadi lokasi utama penganjuran acara ini.

Perarakan ini terlebih dahulu dimulakan dengan upacara keagamaan di Tokong Ciyun dalam kalangan penduduk kaum Cina yang mengendali acara itu bermula 6.00 petang.

Upacara keagamaan itu selesai pada 7.30 malam dengan tiga ‘tandu’ yang melambangkan tiga dewa dewi diarak keluar dari tokong sebelum perarakan sejauh lima kilometer.

Kesemua kontinjen bersama kereta berhias memulakan perarakan dari Jalan Main Bazaar iaitu hadapan tokong tersebut ke kawasan Munggu Sabun dan memasuki Jalan Hospital untuk menuju ke Hotel Sri Simanggang.

Dari hotel tersebut, kesemua kontinjen berarak mengelilingi Pusat Medan Selera Tamu, menuju kembali ke Jalan Main Bazaar untuk mengakhiri perjalanan mereka di situ pada 11.10 malam.

Di situ, pertunjukan bunga api diadakan yang menerangi suasana malam bandar ini bermula 11.15 malam, sekali gus menandakan berakhirnya acara perarakan dewa dewi bersempena perayaan Chap Goh Mei ini.

Antara yang hadir adalah Timbalan Menteri Pendidikan, Inovasi dan Pembangunan Bakat Datuk Francis Harden Hollis, Ahli Parlimen Sri Aman Dato Sri Doris Sophia Brodie dan Ahli Dewan Undangan Negeri (ADUN) Lingga Dayang Noorazah Awang Sohor.

Terdahulu, tinjauan mendapati orang ramai dari pelbagai latar belakang kaum dan agama sudah membanjiri kawasan Jalan Main Bazaar seawal 5.30 petang untuk menyaksikan perarakan.

Dianggarkan kira-kira 5,000 orang membanjiri beberapa kawasan di sekitar pusat bandar ini untuk menyaksikan acara perarakan dewa dewi tersebut atau lebih dikenali dengan nama ‘juntoi’.

Oleh VALENTINE NGUMBANG

See author's posts


Straits perluas perkhidmatan isian bahan api

KUALA LUMPUR: Straits Inter Logistics Bhd (Straits) akan terus mengembangkan perniagaan dagangan minyak dan pengisian bahan api ke kapal dengan meningkatkan kapasiti tanan boleh laksana menerusi pembelian kapal baharu atau menyewa kapal pihak ketiga serta memperluas liputan operasi berdasarkan geografi.

Pengarah Urusan Kumpulan, Datuk Seri Ho Kam Choy berkata strategi kumpulan untuk memperluas rangkaian produk melangkaui pengisian Minyak Gas Marin (MGO) kepada pasaran Minyak Bahan Api Marin (MFO) telah menarik sejumlah pelanggan baharu daripada kapal kontena antarabangsa dalam industri pengangkutan maritim.

“Ini telah membuka peluang perniagaan dan memperluas asas pasaran memandangkan saiz pasaran MFO pada umumnya jauh lebih besar daripada pasaran MGO,” katanya dalam Laporan Tahunan 2019 syarikat itu yang dikemukakan kepada Bursa Malaysia.

Ho berkata pemeteraian Perjanjian Perkhidmatan Pengisian Bahan Api kepada Kapal dengan Lumut Maritime Terminal Sdn Bhd dan Bintulu Port Sdn Bhd telah membolehkan pihaknya mewujudkan asas dalam perniagaan tersebut di Lumut dan Bintulu seterusnya memperluas lagi jangkauan pasaran berkenaan di Malaysia.

Selain itu, pemeteraian Perjanjian Pengurusan Operasi dan Kemudahan dengan Lembaga Pelabuhan Labuan untuk Pelabuhan Labuan Liberty turut membolehkan syarikat memulakan perniagaan dalam sektor perkhidmatan operasi dan pengurusan pelabuhan, katanya.

“Berasaskan usaha baharu ini, syarikat giat mempelbagaikan perniagaan ke dalam perkhidmatan pengurusan pelabuhan dan diharapkan usaha niaga itu akan meningkatkan keuntungan dan perolehan syarikat pada masa depan.

“Walaupun banyak perkembangan positif yang dicapai, Straits juga menyedari cabaran perniagaan pada 2020 yang berpunca daripada kesan ekonomi akibat pandemik Covid-19,” katanya.

Pandemik ini telah menyebabkan gangguan besar dalam rantaian nilai dan bekalan dunia selain memperlahankan pergerakan kapal di seluruh dunia.

Syarikat memberi perhatian kepada situasi itu dan mengambil beberapa langkah untuk memastikan perniagaan dijalankan pada tahap kompetitif di samping melaksanakan kawalan kos yang berkesan.

“Oleh kerana perniagaan syarikat adalah terutama dalam industri pengangkutan maritim defensif, kami mengekalkan unjuran stabil namun berhati-hati untuk perniagaan pada tahun ini,” katanya.

Straits merupakan antara pengendali bunker berlesen terbesar di Malaysia dan kini beroperasi di 14 pelabuhan di negara ini untuk sejumlah besar pelanggan dalam industri pengangkutan maritim serta minyak dan gas.- Bernama

See author's posts


Pelaburan RM2 bilion • Dibawa syarikat dari Jepun, Korea Selatan dan Taiwan dalam industri tenaga solar

SIDANG MEDIA… Dato Sri Richard Riot Jaem ketika ditemui media selepas mengadakan kunjungan hormatke atas Ketua Menteri, Datuk Patinggi Tan Sri Abang Johari Tun Openg di Bangunan Dewan Undangan Negeri(DUN) pada Isnin lepas.

KUCHING: Syarikat dari Jepun, Korea Selatan dan Taiwan berminat untuk melabur dalam industri tenaga solar di negeri ini.

Menurut Duta Khas Malaysia ke Asia Timur, Datuk Seri Richard Riot Jaem, pihaknya telah mengadakan perbincangan dengan syarikat-syarikat tersebut yang dijangka membawa membawa pelaburan bernilai RM2 bilion ke Sarawak.

“Saya tidak mahu mendedahkan nama syarikat tersebut namun untuk makluman syarikat ini sudah menghantar ‘letter of intent’ (surat niat). Jadi mereka bukan main-main.

“Mereka mahu melabur RM2 bilion berdasarkan ‘letter of intent’,” katanya ketika ditemui media selepas mengadakan kunjungan hormat ke atas Ketua Menteri, Datuk Patinggi Tan Sri Abang Johari Tun Openg di Bangunan Dewan Undangan Negeri (DUN) pada Isnin.

Menurut Richard Riot, beliau telah menjelaskan kepada Ketua Menteri perancangan yang akan dilaksanakan untuk Sarawak.

Katanya, jika pelaburan tersebut menjadi realiti, ia sesuatu yang akan memberi impak ekonomi kepada Sarawak dan Malaysia.

Mengenai kunjungan hormat itu, beliau berkata ia bertujuan berkongsi dengan Ketua Menteri peranan beliau sebagai Duta Khas ke Asia Timur.

Katanya, sebagai anak jati Sarawak, menjadi tugas beliau untuk bukan sahaja membawa pelaburan ke Malaysia malah ke negeri ini.

Selepas kunjungan tersebut, Richard Riot turut mengadakan kunjungan hormat ke atas Timbalan Ketua Menteri, Datuk Amar Awang Tengah Ali Hasan.

Oleh JAEKQLEYN YACHO

See author's posts


Harga petrol, diesel kekal

KUALA LUMPUR: Harga runcit petrol RON97 dan RON95, serta diesel tidak berubah bagi tempoh 26 Januari hingga 1 Februari ini.

Menurut Kementerian Kewangan dalam kenyataan hari ini, RON97 kekal pada paras RM3.35 seliter, RON95 (RM2.05) dan diesel (RM2.15).

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan,” katanya.

Penetapan harga itu dibuat berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. – Bernama

See author's posts


Andreescu beri tumpuan kesihatan, latihan

JUARA Terbuka Amerika syarikat (AS) tahun lalu, Bianca Andreescu berkata dia akan menghabiskan sisa musim ini untuk memberi tumpuan kepada “kesihatan dan latihan” setelah setahun dilanda masalah kecederaan.

Andreescu, yang mengalahkan Serena Williams di Flushing Meadows 12 bulan yang lalu untuk menjadi juara perseorangan Grand Slam pertama di Kanada, tidak bermain dalam pertandingan sejak mengalami kecederaan lutut pada Oktober lalu di Final WTA di Shenzhen.

Minggu lalu pemain nombor tujuh dunia itu menarik diri dari Terbuka Perancis yang dijadualkan semula untuk bermula pada Ahad dari Mei akibat wabak Covid-19

Dia terpaksa melepaskan peluang untuk mempertahankan kejuraan Terbuka AS setelah tidak dapat mempersiapkan diri dengan betul dengan  sebahagiannya berpunca daripada krisis kesihatan global.

“Saya telah membuat keputusan yang sukar untuk melangkau kejuaran di gelanggang tanah liat tahun ini dan akan mengambil cuti musim ini untuk memberi tumpuan kepada kesihatan dan latihan saya,” tulis Andreescu di Twitter.

“Sukar untuk mencapai keputusan ini, masih banyak yang saya nantikan untuk tahun depan termasuk sukan Olimpik dan saya ingin menggunakan masa ini untuk fokus pada permainan sehingga saya dapat kembali lebih kuat dan lebih baik dari sebelumnya.”

Andreescu, 20, bersama dengan juara bertahan Roland Garros, Ashleigh Barty dan pemenang Terbuka AS yang baru dinobatkan Naomi Osaka menarik diri daripada merebut gelaran Grand Slam, Terbuka Perancis pada 27 September-11 Oktober di Paris. -AFP

See author's posts


Permintaan tinggi buluh lemang

AIMAN RAIHAN

SIBU: Bedah, 55 tahun yang berasal dari Lubuk Antu telah berniaga secara kecil-kecilan menjual produk hasil hutan sejak lebih 10 tahun lampau.

Katanya, hanya jualan buluh untuk lemang agak terjejas kerana rakan-rakan Melayu tidak dapat berniaga lemang di sisi jalan pada bulan puasa semasa Perintah Kawalan Pergerakan (PKP) dan Perintah Kawalan Pergerakan Bersyarat (PKPB), namun jualan buluh lemang untuk kegunaan keluarga persendirian tetap terdapat permintaan tinggi.

Sementara buluh untuk pansuh masih tetap laris seperti sediakala. Sebatang buluh untuk lemang ialah RM2 manakala untuk pansuh ialah diantara RM2, RM3, RM4 sebatang.

Buluh tersebut diperolehi daripada pembekal dari kawasan Naman, Pakan, Julau dan Batu 16 Jalan Oya.

See author's posts


Enam maut kemalangan tiga kenderaan di Lahad Datu

LAHAD DATU: Enam maut selepas terlibat dalam kemalangan membabitkan tiga kenderaan di Jalan Tungku berhampiran Kampung Membatu dekat sini, pagi semalam.

Pengarah Jabatan Bomba dan Penyelamat Malaysia (JBPM) Sabah Kamarulzaman Malik Abdullah ketika dihubungi berkata kejadian itu berlaku pada 8.30 pagi membabitkan sebuah treler, kenderaan jenis Isuzu Dmax dan sebuah Proton Saga.

Beliau berkata dalam kejadian itu treler berkenaan terjunam sedalam 18 meter manakala dua buah lagi kenderaan remuk.

“Mangsa (yang meninggal dunia) adalah pemandu treler, pasangan suami isteri dalam kenderaan Isuzu Dmaz serta tiga individu dalam Proton Saga, (mereka) tersepit dalam kenderaan,” katanya.

Kamarulzaman berkata kesemua enam mangsa kemudian disahkan meninggal dunia selepas dibawa ke Hospital Lahad Datu untuk menerima rawatan.– Bernama

See author's posts


255 individu ingkar jalani saringan kedua Covid-19

KUALA LUMPUR: Tindakan akan diambil terhadap   255 individu yang didapati masih   ingkar menjalani ujian saringan kedua Covid-19 pada hari ke-13 kuarantin di rumah, kata   Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, Kementerian Kesihatan Malaysia (KKM) dan Polis Diraja Malaysia (PDRM) sedang memantau individu terbabit dan mengesan lokasi mereka dan mereka digesa untuk tampil ke Pejabat Kesihatan Daerah (PKD) berdekatan untuk menjalani ujian saringan kedua.

“PDRM akan mengambil tindakan jika mereka masih ingkar termasuk kompaun RM1000 ataupun (dihadapkan ke mahkamah yang membawa hukuman) penjara maksimum dua    tahun,” katanya   dalam sidang media mengenai perkembangan Perintah Kawalan Pergerakan Pemulihan (PKPP) di bangunan Parlimen semalam.

Ismail Sabri berkata, kerajaan memandang serius kegagalan pematuhan   prosedur operasi standard (SOP) yang ditetapkan, seperti yang berlaku di Melaka apabila individu terbabit tidak berkurung di dalam bilik sahaja sewaktu kuarantin di rumah dan telah menjangkiti bapanya.

Dalam pada itu beliau berkata, seramai 17,689 orang telah pulang ke tanah air melalui pintu masuk Lapangan Terbang Antarabangsa Kuala Lumpur (KLIA) dari 10 Jun sehingga 13 Julai lepas.

“Daripada jumlah itu, sebanyak 17,616 individu telah diperintahkan untuk menjalani kuarantin di rumah dan 73 orang lagi telah dibawa ke hospital.

“Pada 13 Julai 2020, sebanyak 536 rakyat Malaysia telah pulang ke tanah air melalui KLIA 1 dan KLIA 2 dari Pakistan, Indonesia, Qatar, Singapura, Jepun, United Kingdom, Vietnam, Belanda, India dan China,” katanya.

Beliau berkata, rakyat Malaysia yang ingin pulang dari luar negara perlu menjalani ujian saringan Covid-19 tiga hari sebelum tarikh berlepas pulang dan ini bagi mengelakkan mereka tidak dibenarkan menaiki pesawat.

Ismail Sabri berkata, Mesyuarat Khas Menteri-Menteri Mengenai PKP juga telah membuat keputusan untuk tidak membenarkan ekspatriat keluar dari Malaysia untuk bercuti.

“Jika mereka didapati melanggar peraturan ini, mereka tidak akan dibenarkan pulang ke Malaysia sehingga satu tarikh yang ditetapkan,” tegasnya. – Bernama

See author's posts


Vietnam kongsi pengalaman tangani Covid-19

HANOI: Vietnam sedia berkongsi pengalamannya mencegah dan memerangi wabak Covid-19 dengan Afrika Selatan menerusi persidangan dalam talian seperti dilakukan bersama pasukan tentera perubatan beberapa negara baru-baru ini.

Semasa perbincangan menerusi telefon dengan Timbalan Menteri Pertahanan dan Veteran Tentera Afrika Selatan pada Khamis, Vinh menekankan pentingnya kerjasama antarabangsa dalam memerangi pandemik tersebut.

Beliau berkongsi mengenai keupayaan Vietnam menyekat penularan Covid-19, beliau berkata penglibatan seluruh sistem politik, dengan tentera memainkan peranan penting, membolehkan Vietnam berjaya mengawal pandemik itu.

Pegawai Vietnam itu juga berkongsi hasil pencegahan Covid-19 pasukan misi pengaman Pertubuhan Bangsa-Bangsa Bersatu (PBB) Vietnam di Afrika, terutamanya usaha dan tindak balas aktif yang dilakukan oleh anggota Field Hospital di Sudan Selatan.

Thabang turut memuji kejayaan Vietnam dalam memerangi Covid-19, melahirkan harapan Vietnam menyokong negaranya supaya dapat mengekang penyakit itu secepat mungkin.

Kedua-dua pihak mengkaji kerjasama pertahanan dua hala dan membincangkan hala tuju ke arah hubungan lebih erat pada masa akan datang.

Mereka berkata kerjasama itu wujud sejak lawatan Menteri Pertahanan dan Veteran Tentera Afrika Selatan ke Vietnam Ogos tahun lalu, sejajar dengan perjanjian kerjasama pertahanan yang ditandatangani pada 2006.- Bernama

See author's posts


Florida dilanda banjir teruk

MIAMI: Penduduk selatan Florida tidak berkesempatan menikmati pembukaan semula restoran dan pantai-pantai selepas tempoh dua bulan perintah berkurung, iaitu apabila hujan lebat turun tanpa henti selama tiga hari berturut-turut dan menyebabkan banjir teruk melanda di Miami dan beberapa bandar persisiran lain.

Warga Florida juga telah menerima amaran ribut, angin puting beliung dan banjir kilat sejak Ahad lalu, dan kebanyakan jalan kini menjadi sungai dengan tiang elektrik berkelip-kelip.

Gambar kereta yang dinaiki air sehingga paras cermin juga tular di media sosial, manakala gambar orang sedang berkayak ketika melalui jalan di Miami. Sesetengah mereka terpaksa meluncur dan menggunakan tali untuk sampai ke kenderaan masing-masing.

“Ini merupakan epik. Tidak pernah hujan turun selebat ini dalam tiga hari berturut-turut selama lapan tahun saya tinggal di sini,” menurut ciapan salah seorang penduduk di situ.

Kejadian hujan lebat tersebut telah musnahkan perancangan hujung minggu mereka dan juga sekali gus mengelakkan kesesakan daripada berkumpul beramai-ramai semasa pembukaan semula restoran dan pantai di daerah Broward, utara Miami baru-baru ini.

Musim taufan selalunya dijangka pada 1 Jun, tetapi tahun ini ia berlaku lebih awal yang mana ribut taufan Arthur yang terjadi dua minggu lalu di Lautan Atlantik dan melewati pantai Florida dan Carolinas. – AFP

See author's posts


Perbincangan isu ‘wayleave’

MARUDI: Menteri Muda Kerajaan Tempatan merangkap Ahli Dewan Undangan Negeri (ADUN)Marudi, Datu Penguang Manggil mengadakan perbincangan tentang isu ‘wayleave’ bagi projek penyambungan elektrik luar bandar “RES Phse-1” di Dewan Undangan Negeri (DUN) N.76 Marudi di Pejabat Daerah Beluru.

Turut hadir dalam perbincangan tersebut Pegawai Daerah Beluru, Alfred Geling Ason dan wakil dari Sarawak Energy Berhad (SEB).

Selain itu, Datu Penguang turut membincang mengenai RES Phase-2 di Baram Hilir dan projek SARES di kampung Benawa Marudi.

Beliau meminta semua yang terlibat memberikan kerjasama kepada agensi pelaksana projek bagi memastikan projek ini siap pada masa yang ditetapkan.

Tambahnya, apabila perojek ini siap nanti, keseluruhan kawasan DUN N.76 Marudi akan mendapat liputan bekalan elektrik sepenuhnya.

Oleh Jiku Juguong

See author's posts


Takrifan Kanun Tanah untuk manfaat Sarawak

TINGGALKAN DUN… Premier Sarawak Datuk Patinggi Tan Sri Abang Johari Tun Openg meninggalkan bangunan Dewan Undangan Negeri selepas selesai hari kedua Persidangan Dewan Undangan Negeri di Kuching semalam. • Foto ANDRE OLIVEIRO

KUCHING: Kita perlu mentakrifkan Kanun Tanah untuk manfaat Sarawak, kata Ahli Dewan Undangan Negeri (ADUN) Batu Kitang, Ir. Lo Khere Chiang.

“Kita mahu memastikan hak kedaulatan ruang di atas tanah dan di bawah laut.

“Saya ingin mengucapkan tahniah kepada Premier Sarawak, Datuk Patinggi Tan Sri Abang Johari Tun Openg atas pandangan jauh politik dan kepintaran perniagaan dan ekonomi apabila beliau memulakanperbincangan mengenai perkara ini,” katanya.

Beliau berkata demikian bagi menyokong perbahasan RUU Kanun Tanah (Pindaan) 2022 yang telah dibentangkan oleh Timbalan Menteri di Jabatan Premier Sarawak (Undang-Undang, MA63 dan Hubungan Negeri-Persekutuan) Datuk Sharifah Hasidah Sayeed Aman Ghazali dalam Persidangan Hari Kedua Mesyuarat Kedua Bagi Penggal Pertama Dewan Undangan Negeri (DUN) Sarawak Kesembilan Belas di sini, semalam

Rang Undang-Undang Kanun Tanah (Pindaan) 2022 yang merangkumi ruang udara Sarawak dan tanah di bawah laut adalah untuk memastikan keperluan untuk mengukuhkan hak Sarawak untuk mengawal ruang udara negeri ini termasuk tetapi tidak terhad kepada spektrum.

Spektrum ruang udara meliputi apa-apa yang melampaui udara seperti kabel kuasa, telekomunikasi dan sebagainya yang mana boleh mendapatkan lesennya untuk manfaat melalui pihak berkuasa perancang negeri (SPA).

Untuk menunjukkan sejauh mana faedah dan kepentingan RUU ini, Telco Digi membayar RM598 juta setiap tahun untuk mendapatkan lesen spektrum ini dan membayar RM 51 juta kepada Suruhanjaya Komunikasi dan Multimedia Malaysia (SKMM) setiap tahun.

“Inilah masanya kita harus mengawal apa yang kita miliki untuk memastikan pihak yang menggunakan ruang udara kita membayar kita untuknya.

“Kita juga ingin mengawal pelantar benua untuk penyimpanan karbon supaya sesiapa yang ingin menyimpan apa-apa di bawah laut, dalam takungan gas kami yang telah habis dan ruang lain di dalam pelantar benua kami perlu mendapatkan lesen daripada kami.

“Dalam kes syarikat kimia petrol yang menghasilkan Co2, mereka memerlukan ruang untuk penyimpanan karbon mereka di suatu tempat di bawah dasar laut; jadi untuk mereka berbuat demikian, mereka kini dikehendaki mendapatkan lesen di bawah Rang Undang-undang Kanun Tanah (Pindaan) 2022,” katanya lagi.

Apa yang mungkin perlu Sarawak lakukan sekarang ialah mengeluarkan lesen untuk memajak ruang. “Buat masa ini, di bawah undang-undang Persekutuan berhubung ruang udara, syarikat perlu memohon kepada kerajaan Persekutuan untuk menggunakan ruang udara Sarawak atau di bawah laut. Dengan pindaan Kanun Tanah, mereka mesti mendapatkan kelulusan daripada Sarawak terlebih dahulu.

“Kita jangan lupa kanun tanah kita berbeza dengan Tanah Melayu. Dalam kes apa-apa di atas Sarawak atau di bawah tanah, kebenaran perlu diberikan daripada kerajaan Sarawak untuk diberikan kepada syarikat yang berminat,” tambahnya.

Dalam dunia hari ini, perubahan alam sekitar dan iklim merupakan aspek penting dalam kehidupan.  Objektif Perjanjian Paris mengenai Perubahan Iklim adalah untuk mengurangkan Pembebasan Rumah Hijau (karbon dioksida). Salah satu caranya ialah dengan menyimpan CO2 yang dikeluarkan dengan menyuntik ke dalam telaga minyak terpakai.

“Beginilah cara kita akan menggunakan kelebihan itu untuk memanfaatkan Sarawak dari segi kewangan dalam menyediakan ruang untuk pengguna menyimpan kredit karbon. Dunia sedang menghasilkan karbon dioksida dan mencari cara untuk menyimpan karbon. Negara maju mampu menangkap karbon dan mencari cara untuk menyimpannya di bahagian dunia dan Sarawak adalah salah satu daripadanya.

“Dunia telah mengakui bahawa rantau ini mempunyai aktiviti seismik yang sangat sedikit dan oleh itu benar-benar layak untuk menyimpan CO2 dan gas lain,” ujarnya.

See author's posts